title: Agent Hugo: Hula Holiday

text: Agent Hugo: Hula Holiday on Attractive Gamesin kehittämä tasohyppelypeli, jonka NDS Denmark julkaisi vuonna PlayStation 2:lle, Wiille ja Windowsille.


title: Saint-Nolff

text: Saint-Nolff on kunta läntisessä Ranskassa Morbihanin departementissa Bretagnen alueella. Kunnan alueella on useita kappeleita, joista tunnetuin on vuonna 1493 valmistunut kappeli, "Chapelle Sainte-Anne".


title: Lintumies (albumi)

text: Lintumies on Egotrippi-yhtyeen laulaja-pianisti Mikki Kausteen ensimmäinen sooloalbumi. Se julkaistiin 10. toukokuuta 2013 levymerkillä Columbia Records.


title: Lintumies (albumi)

text: Kaikki kappaleet säveltänyt, sanoittanut ja sovittanut Mikki Kauste, ellei toisin mainittu.


title: Muziekgebouw aan ’t IJ

text: Muziekgebouw aan 't IJ on konserttitalo Amsterdamissa, Hollannissa. Loistavan akustiikkansa johdosta sitä pidetään yhtenä maailman parhaista maailmassa. Se avattiin yleisölle vuonna 2005. Concertgebouw on maailman vierailluin klassisen musiikin konserttitalo, siellä pidetään vuosittain 350–400 konserttia, joilla on kuuntelijoita yli 800 000.


title: Saint-Avé

text: Saint-Avé on kunta läntisessä Ranskassa Morbihanin departementissa Bretagnen alueella. Se on seutunsa toiseksi suurin kaupunki Vannes’n jälkeen. Kunnan alueella on useita kappeleita, kuten "Chapelle Saint-Michel" ja "Chapelle Saint-Avé-d'en-Bas". Kunnan kulttuurikeskus "Dôme"ssa on runsaasti konsertteja.


title: Carl Chun

text: Carl Chun (1. lokakuuta 1852 Höchst – 11. huhtikuuta 1914 Leipzig, Saksan keisarikunta) oli saksalainen meribiologi. Hän oli eläintieteen professorina kolmessa saksalaisessa yliopistossa ja johti vuosina 1898–1899 tehtyä saksalaista tutkimusmatkaa eteläisille merialueille.


title: Carl Chun

text: Chun syntyi 1852 Höchstissä, ja hän opiskeli luonnontiedettä ja biologiaa Göttingenin ja Leipzigin yliopistoissa. Eläintieteen väitöskirjansa Leipzigin yliopistosta Chun sai valmiiksi 1874 ja habilitaatiotyönsä 1878.


title: Carl Chun

text: Chun oli 1878–1883 Leipzigin yliopiston eläintieteen dosentti. Eläintieteen professorina hän oli 1883–1891 Königsbergin yliopistossa, 1891–1898 Breslaun yliopistossa ja 1898–1914 Leipzigin yliopistossa.


title: Carl Chun

text:
Chun oli onnistunut saamaan Saksan hallitukselta rahoituksen tutkimusmatkaan, jossa oli tarkoituksena tutkia syvänmerenbiologiaa ja -geologiaa. Chun sai Hampurin-Amerikan linjalta käyttöönsä "Valdivia"-nimisen höyrylaivan. Chun oli matkan johtaja, ja laivan kapteenina toimi Adalbert Krech. Mukaan lähti muun muassa eläintieteilijä Ernst Vanhöffen.
"Valdivia"-retkikunta lähti Hampurista 1. elokuuta 1898. Se teki ensin tutkimuksia Atlantilla ja suuntasi sen jälkeen etelään, mistä Chun toivoi löytävänsä Jean-Baptiste Bouvet de Lozier’n 1739 löytämän Bouvet’nsaaren. Chun havaitsi saaren 25. marraskuuta ja pystyi määrittämään sen tarkan sjainnin. Bouvet’nsaarelta "Valdivia" jatkoi etelään ja sen jälkeen matkasi Kerguelenille, Île Saint-Paulille ja Amsterdamsaarelle. Retkikunta palasi Hampuriin 30. huhtikuuta 1899, ja se havaitsi muun muassa, että eteläiset merialueet ovat luultua syvempiä ja ulottuvat useissa paikoissa 3 000 syleen, ja teki tärkeitä meteorologisia havaintoja alueella, jossa lähellä Etelämannerta vallitsevat itäiset tuulet vaihtuvat läntisiksi tuuliksi.


title: Monterblanc

text: Monterblanc on kunta läntisessä Ranskassa Morbihanin departementissa Bretagnen alueella. Kunnan alueella on 1400-luvulta peräisin oleva kappeli, "Chapelle de Mangolérian". Siellä sijaitsee Vannes´n lentokenttä "Aéroport de Vannes".


title: Vanhempainilta

text: Vanhempainilta on tavallisesti saman koulun samaa luokkaa käyvien oppilaiden vanhempien tapaaminen. Kuitenkin ainakin osassa kouluissa järjestetään myös vanhempainiltoja, jotka on tarkoitettu kaikille kyseistä koulua käyvien oppilaiden vanhemmille, eli koko koulun vanhempainiltoja. Vanhempainillat ovat keskustelullisia, yhteisöllisiä tilaisuuksia. Vanhempainilloissa vanhemmat tapaavat koulun opettajia ja joskus muutakin henkilökuntaa. He voivat saada tietoa koulun toiminnasta ja mahdollisuuksistaan osallistua lastensa opiskeluun ja koulunkäyntiin. Vanhempainillassa saatetaan tiedottaa esimerkiksi kotitehtävien tekemisestä ja uusista oppiaineista. Vanhempainiltojen avulla voidaan yrittää edesauttaa kodin ja koulun välistä yhteistyötä.


title: Principe di Carignano -luokka

text: Principe di Carignano -luokka oli Italian kuninkaallisen laivaston taistelulaivaluokka, johon kuului kolme vuosina 1861-1867 valmistettua alusta.


title: Elven

text: Elven on kunta läntisessä Ranskassa Morbihanin departementissa Bretagnen alueella. Kunnan tärkein nähtävyys on keskiaikainen linnoitus, "Forteresse de Largoët". Se on osittain raunioitunut, mutta siitä on edelleen jäljellä kaksi tornia, joista toinen on pyöreä ja toinen kahdeksankulmainen.


title: Kultaranta-keskustelut

text: Kultaranta-keskustelut on Naantalissa Suomen tasavallan presidentin kesäasunto Kultarannassa vuodesta 2013 lähtien kerran kesässä järjestetty kaksipäiväinen ulko- ja turvallispoliittinen keskustelutapahtuma. Keskustelutilaisuus on tasavallan presidentti Sauli Niinistön koolle kutsuma ja tilaisuus järjestetään yhteistyössä Ulkopoliittisen instituutin kanssa.


title: Kultaranta-keskustelut

text: Tasavallan presidentti Sauli Niinistö esitti valtiopäivien avajaisissa vuoden 2013 helmikuussa ajatuksen toistuvasti pidettävästä ulkopoliittisesta keskustelutapahtumasta. Valtiopäivien puheessa Niinistö totesi, että ulkopoliittista keskustelua on syytä ylläpitää ulkopoliittisten selontekojen väliaikanakin, koska maailma muuttuu niitä tiheämpään tahtiin. Kultaranta-keskusteluiden tavoitteeksi on kerrottu luoda uudenlainen, Suomen ulko- ja turvallisuuspolitiikkaa avoimesti ja kriittisesti pohtiva kansallinen keskustelutapahtuma. Niinistön erityisenä toiveena on tarjota mahdollisuus vuoropuhelulle.


title: Kultaranta-keskustelut

text: Tapahtumaan kutsutaan noin sata ulko- ja turvallisuuspolitiikan asiantuntijaa ja vaikuttajaa yhteiskunnan eri tahoilta. Kutsuttuina on muun muassa poliittisia päättäjiä, tutkijoita, hallinnon, elinkeinoelämän, järjestöjen ja median edustajia.


title: Kultaranta-keskustelut

text: Ensimmäinen Kultaranta-keskustelut pidettiin 16.–17. kesäkuuta 2013. Keskusteluissa käsiteltiin laajasti Suomen ulko- ja turvallisuuspolitiikan nykytilaa ja tulevaisuutta.


title: Kultaranta-keskustelut

text: Vuoden 2014 8.-9. kesäkuuta pidetyissä keskusteluissa aiheina olivat Venäjän kehitys, Euroopan tilanne, kyber- ja informaatioturvallisuus sekä puolustuksen kehittäminen. Keskusteluja käytiin myös Suomen taloudellisesta ja yhteiskunnallisesta uudistumiskyvystä. Yleisradio lähetti Venäjää käsittelevän keskustelun suorana Yle TV1:ssä ja muita keskusteluja suorana Yle Areenassa.


title: Kultaranta-keskustelut

text: Vuoden 2015 14.-15. kesäkuuta pidetyissä keskusteluissa aiheina olivat ”The World Disorder?”, Suomen haasteet, länsimaat, demokratian tila, Venäjän kehitysnäkymät, tiedustelu, terrorismi ja turvallisuus. Vuonna 2015 ensimmäistä kertaa mukana oli ulkomaalaisia puhujia: Strobe Talbott, Aleksei Kudrin ja Wolfgang Ischinger. Yleisradio lähetti keskusteluja suorana TV1:ssä ja Yle Areenassa.


title: Ylikuumeneminen (taloustiede)

text: Ylikuumeneminen () tarkoittaa taloustieteessä talouden liian nopeaa kasvua. Talous ylikuumenee, kun tavaroiden ja palveluiden tarjonta ei pysy enää niiden kysynnän perässä. Ylikuumeneminen liittyy talouden suhdannevaihtelussa yleensä korkeasuhdanteeseen. Ylikuumentuminen aiheuttaa raaka-aineiden kallistumista, inflaatiota ja työvoimapulaa, mikä nostaa tuotantokustannuksia ja vaikeuttaa hyödykkeiden myyntiä ulkomaille. Talouden ylikuumentuessa tuottajat saattavat nostaa tuotantoaan luoden liiallista tuotantokapasiteettia.


title: Ylikuumeneminen (taloustiede)

text: Ylikuumentumisen syynä voi olla liian löysä rahapolitiikka, kuten liian alhainen korkojen taso.


title: Ylikuumeneminen (taloustiede)

text: Talouden ylikuumeneminen edelsi 1990-luvun lamaa sekä rahoitusmarkkinakriisiä vuonna 2008. Maailmanpankki varoitti vuonna 2013, että Kiinan ja Indonesian taloudet ovat vaarassa ylikuumentua.


title: Lars Anders Baer

text: Lars Anders Baer (s. 3. marraskuuta 1952) on ruotsalainen poronhoitaja ja saamelaispoliitikko. Hän opiskeli juridiikkaa 1970-luvun lopussa Uppsalan yliopistossa ja avusti saamelaisasiamiestä Tomas Craméria. Hän oli ruotsinsaamelaisten nuorten yhdistyksen Sáminuorran puheenjohtaja 1970-luvulla ja Ruotsin saamelaisyhdistyksen Svenska Samernas Riksförbundin puheenjohtaja vuosina 1994–2001. Hän on johtanut myös Ruotsin saamelaispuoluetta ja ollut Ruotsin Sametingetin jäsen.


title: Lönnrotin koulu

text: Lönnrotin koulu on noin 160 oppilaan peruskoulu Lappeenrannassa. Se sijaitsee Leirin kaupunginosassa Rakuunamäen kasarmialueen, Lappeenrannan kirkon ja Lyseon lukion välissä. Koulu on osa Lappeenrannan linnoitus- ja varuskuntakaupungin valtakunnallisesti merkittävää rakennettua kulttuuriympäristöä.


title: Lönnrotin koulu

text: Lönnrotin koulu on Lappeenrannan vanhin edelleen käytössä oleva koulu. Se toimii vuonna 1888 kansakouluksi valmistuneessa arkkitehti Waldemar Backmanssonin suunnittelemassa rakennuksessa, joka edustaa uusrenessanssista sorvi- eli nikkarityyliä. Koulun keskisiiven juhlasalissa on kasettikatto, pilasterikoristeet ja musiikkilehteri. Rakennukseen kuului alun perin myös koristeellinen katos kadunpuoleisella julkisivulla, mutta se purettiin vuonna 1932. Vuonna 1908 pihapiiriin valmistui rakennusmestari Edvin Jaakkolan suunnittelema jugendtyylinen lisärakennus, johon tulivat koulun voimistelu- ja käsityötilat. Päärakennuksen länsisiipi tuhotui talvisodan pommituksissa vuonna 1940. Koulutyö korjatussa koulussa jatkui jo samana kesänä, mutta tuhoutunut siipi rakennettiin uudelleen vasta vuonna 2004 Seija Nuutinen-Kuikan suunnitelmin. Samassa yhteydessä koulussa tehtiin peruskorjaus.


title: Lönnrotin koulu

text: Lönnrotin koulu on yksi Kesämäen palvelualueen kuudesta alakoulusta. Koulun oppilasalue ulottuu Leirin lisäksi Linnoituksen, Keskuksen, Pallon–Tyysterniemen, Tykin–Kiviharjun ja Kuusimäen kaupunginosiin. Alueen yläkoululaiset käyvät Kesämäenrinteen koulua Kesämäessä.


title: Lönnrotin koulu

text: Keisari Aleksanteri III ja puolisonsa Maria Fjodorovna vierailivat Lönnrotin koulussa järjestetyssä käsityönäyttelyssä vuoden 1891 vierailunsa aikana.


title: Setun (täsmennyssivu)

text: Setun tarkoittaa seuraavia asioita:


title: Tukea antava psykoterapia

text: Tukea antava psykoterapia eli supportiivinen psykoterapia on yleisnimitys psykoterapialle, joka keskittyy asiakkaan toimintatason ylläpitämiseen tai palauttamiseen. Lähestyminen ei ole rajattu mihinkään yksittäiseen psykoterapiamuotoon.


title: Tukea antava psykoterapia

text: Yleensä terve ihminen saattaa tarvita terapeuttista apua sietämättömässä elämänkriisissä. Akuutin kriisin hoitoon voi soveltua määräaikainen, elämänkriisin yli kantava tukea antava psykoterapia. Tämän jälkeen asiakas kykenee jälleen itse hallitsemaan psyykkistä tasapainoaan.


title: Tukea antava psykoterapia

text: Psykoottinen potilas voi tarvita parhaan mahdollisen psyykkisen tasapainon ylläpitämistä. Itsemurhavaarassa olevan asiakkaan kohdalla supportiivinen psykoterapia voi auttaa tuhoavien impulssien vastustamisessa. Vaikeissa depressioissa terapeuttista tukea saatetaan tarvita vuosikausia. Hoitotapaamisten määrää voidaan useasti harventaa jossain vaiheessa akuutin vaiheen jälkeen.


title: Tukea antava psykoterapia

text: Keskeisiä supportiivisen työn aihealueita ovat arkipäivän ongelmien ratkaisut, asuminen, työ ja talouden hoito. Yhtä tärkeitä ovat ajankohtaisten perheristiriitojen selvittely ja ikätyypillisten kehitysongelmien käsittely.


title: Nick Fazekas

text: Nicholas ”Nick” Ryan Fazekas (s. 17. kesäkuuta 1985 Denver, Colorado) on yhdysvaltalainen koripalloilija.


title: Nick Fazekas

text: Isona laitahyökkääjänä tai sentterinä pelaavan Fazekasin varasi 34. vuorolla Dallas Mavericks, jonka lisäksi hän edusti Los Angeles Clippersiä kaudella 2007–2008. NBA-vuotensa jälkeen Fazekas pelasi Belgiassa ja Ranskassa kunnes palasi Yhdysvaltoihin D-leagueen. Vuonna 2012 hän suuntasi jälleen ulkomaille, ensin Filippiineille ja sitten Japaniin.


title: Josh McRoberts

text: Joshua ”Josh” Scott McRoberts (s. 28. helmikuuta 1987 Indianapolis, Indiana) on yhdysvaltalainen koripalloilija. Hän on pelannut NBA:ssa vuodesta 2007 lähtien.


title: Josh McRoberts

text: Isona laitahyökkääjänä tai sentterinä pelaavan McRobertsin varasi 37. vuorolla Portland Trail Blazers, jota hän ensimmäisenä NBA-vuonnaan edusti. Tämän jälkeen hän edusti kolme kautta Indiana Pacersia. Seuraavat kolme kautta kuluivat kolmessa eri joukkueessa.


title: Josh McRoberts

text: Kesällä 2014 McRoberts teki Miami Heatin kanssa sopimuksen, joka epävirallisten tietojen mukaan oli nelivuotinen ja arvoltaan 23 miljoonaa dollaria. McRoberts voi siirtyä vapaaksi pelaajaksi tai jatkaa Miamissa omalla päätöksellään kolmannen kauden jälkeen. Vuonna 2017 hän siirtyikin Dallas Mavericksiin.


title: Canon EOS 100D

text: Canon EOS 100D on Canonin luoma järjestelmäkamera. Siinä on 18 megapikselin CMOS-kenno ja sillä voi tuottaa Full HD -videokuvaa. 100D:ssä on myös 3" kosketusnäyttö ja 9 pisteen laaja-alainen tarkennus. Kamera tunnetaan Yhdysvalloissa nimellä EOS Rebel SL1 ja Japanissa EOS Kiss X7. Canon julkisti kameran 21. maaliskuuta 2013.


title: Kihlaus (näytelmä)

text: Kihlaus () on Aleksis Kiven vuonna 1866 kirjoittama näytelmä. Se on käännetty seitsemälle eri kielelle ja näytelmästä on tehty myös kolme elokuvasovitusta. Sen virallinen ensi-ilta oli Kansallisteatterin edeltäjän Suomalaisen Teatterin esittämänä 25. lokakuuta 1872 Porissa, josta näytöksestä myös suomenkielinen ammattiteatteri sai alkunsa. "Kihlauksesta" muodostui myöhemmin Suomalaisen Teatterin esitetyin näytelmä 1800-luvulla.


title: Kihlaus (näytelmä)

text: Aleksis Kivi kirjoitti "Kihlauksen" keväällä 1866 Siuntiossa. Se julkaistiin samana vuonna Kirjallisen Kuukauslehden elo–syyskuun numeroissa. Vuonna 1877 se ilmestyi Kiven kokoelmassa "Valitut teokset" ja itsenäisenä vihkosena lopulta 1903. Näytelmä on käännetty seitsemälle kielelle. Ruotsiksi sen käänsi taidemaalarina tunnettu Per Åke Laurén vuonna 1916.


title: Kihlaus (näytelmä)

text: "Kihlauksen" virallinen ensi-ilta oli 25. lokakuuta 1872, jolloin Suomalainen Teatteri, eli nykyinen Suomen Kansallisteatteri, esitti näytelmän Hotelli Otavan salissa Porissa. Pääosia esittivät tuolloin Oskari Vilho (Aapeli), Aurora Toikka (Eeva) ja Ismael Kallio (Eenokki). Myöhemmin Suomalainen Teatteri esitti näytelmää vielä Tampereella saman vuoden joulukuussa ja Helsingin ensi-ilta oli maaliskuussa 1873.


title: Kihlaus (näytelmä)

text: "Kihlaus" oli esitetty ensimmäistä kertaa jo ilmeisesti keväällä 1869, jolloin Suomen kaartin upseerit esittivät sen Helsingissä. Varma tieto on kuitenkin vain edellisenä syksynä tapahtuneista näytelmän harjoituksista. Myöhemmin näytelmä kuului Suomalaisen Teatterin ohjelmistoon vuosina 1884 ja 1890 sekä Suomalaisen Kansanteatterin ohjelmistoon 1888. Se oli 1800-luvun esitetyin näytelmä Suomalaisessa Teatterissa, vuoteen 1902 mennessä "Kihlauksella" oli yhteensä 98 esityskertaa. 1900-luvun alkuvuosista lähtien sitä ovat esittäneet myös kymmenet muut teatterit eri puolilla maata. Näytelmän ruotsinkielisen version ensi-ilta oli Helsingin Svenska Teaternissa vuonna 1934. 2000-luvulla se on kuulunut säännöllisesti Nälkäteatterin ohjelmistoon.


title: Kihlaus (näytelmä)

text: "Kihlauksesta" on tehty kolme elokuvasovitusta: Oski Talvion ohjaama mykkäelokuva vuodelta 1920, Teuvo Puron vuonna 1922 ensi-iltaan tullut mykkäelokuva ja Erik Blombergin ohjaama vuoden 1955 elokuva.


title: Kihlaus (näytelmä)

text: "Kihlaus" on pienimuotoinen yksinäytöksinen komedia, jossa on neljä roolihahmoa; naimattomat kraatarit Aapeli ja Eenokki, Aapelin kanssa avioliittoon aikova Eeva ja Aapelin oppipoika Jooseppi. Tapahtumapaikkana on Aapelin ja Joosepin asuinhuoneisto, jonne kahden varakkaan herrasmiehen taloudenhoitajana toimiva Eeva saapuu riitaannuttuaan miesten kanssa. Sitä ennen hän on lähettänyt kirjeen, jossa ilmaisee suostumuksensa avioliittoon. Tapahtumien edetessä todistajaksi kutsuttu Eenokki pitää puheen, jossa hän korostaa avioliiton solmimisen olevan lopullisen ja ”hautaan vievän” sekä muistuttaa samalla Eevan joutuvan ajan lakien mukaisesti alistumaan miehensä määräysvaltaan. Puheen jälkeen vapaaseen elämään tottunut Eeva tajuaa olevansa avioliiton myötä satimessa ja peruu suostumuksen. Hienostunut Eeva ei myöskään ole innostunut Aapelin vaatimattomasta asumuksesta. Tämä puolestaan suututtaa Aapelin ja Eenokin, jotka haukkuvat Eevaa muun muassa ”lutkaksi” ja ”portoksi”. Eevan loukkaannuttua verisesti kihlaus purkaantuu lopullisesti ja asioiden saamaan käänteeseen tyytyväinen Eenokki hakee näytelmän lopuksi Aapelia tanssiin. Hän ei ilmeisestikään halunnut Eevaa rikkomaan miesten välistä yhteisöä, josta Kivi näytelmän alussa käytti nimitystä ”perhe”.


title: Kihlaus (näytelmä)

text: Joidenkin tulkintojen mukaan näytelmän taustalla ovat mahdollisesti vuonna 1864 voimaan astuneet lakimuutokset, jotka myönsivät 21 vuotta täyttäneille naisille oikeuden avioitua ilman naittajana toimineen holhoojan suostumusta ja antoivat naimattomille naisille täysivaltaisuuden 25-vuotiaina. Ei ole kuitenkaan selvää, asettuuko Kivi 1800-luvun puolivälissä nousseen naisasialiikkeen ja naisten asemassa tapahtuneiden muutosten puolelle, vai onko "Kihlaus" tulkittavissa hänen kannanotokseen naisille annetun päätösvallan seurauksista. On myös väitetty, että näytelmässä kosinnan suorittaakin Eeva, joka olisi aikakauden tapakulttuurissa ollut todella poikkeavaa. Asia ei kuitenkaan käy suoranaisesti ilmi Kiven tekstistä. "Kihlauksesta" on peräisin myös toisinaan petollisena ja huonomaineisena pidetystä naisesta käytetty nimitys ”Herrojen Eeva”. Näytelmässä on lisäksi nähty viittauksia Kiven ja Charlotta Lönnqvistin väliseen suhteeseen. Hän oli Kiveä 19 vuotta vanhempi ja myös Eeva osoittautuu ainakin jonkin verran Aapelia vanhemmaksi.


title: Ismael Kallio

text: Ismael Edvard Kallio (oik. Nyberg, 7. lokakuuta 1830 Hartola – 16. lokakuuta 1886 Heinävesi) oli suomalainen näyttelijä ja laulunopettaja.


title: Ismael Kallio

text: Kallio oli sepän poika, joka tuli ylioppilaaksi Borgå gymnasiumista vuonna 1855 ja opiskeli sen jälkeen teologiaa Helsingin yliopistossa. Kallio kuitenkin keskeytti opintonsa ja toimi vuosina 1857–1872 laulunopettajana ala-alkeiskoulussa. Vuonna 1872 hän liittyi nykyisin Suomen Kansallisteatterina tunnettuun Suomalaiseen Teatteriin ja oli mukana myös sen ensimmäisissä esityksissä, joita järjestettiin saman vuoden lokakuussa Porissa.


title: Ismael Kallio

text: Näyttelijänä Kallio oli erikoistunut alempien kansankerrosten hahmoihin. Hänen tunnettuihin rooleihinsa lukeutuivat muun muassa Eenokki Aleksis Kiven näytelmässä "Kihlaus" sekä Sepeteus Kiven "Nummisuutareissa". Vuonna 1875 Kallio esitti Nummisuutarien kantaesityksessä Oulussa sen päähenkilöä Eskoa, mutta ei saanut suorituksestaan kehuja. Häntä pidettiin liian vanhana rooliin, eikä ohjaaja Kaarlo Bergbomin mukaankaan sopinut siihen.


title: Ismael Kallio

text: Kallio esiintyi Suomalaisessa Teatterissa kevääseen 1886 saakka ja vetaytyi sen jälkeen hankkimalleen maatilalle Heinävedelle. Lokakuussa hänet löydettiin vuoteestaan ampumahaavaan menehtyneenä. Todennäköinen kuolinsyy oli itsemurha, mutta tutkimuksissa ei suljettu pois vanhingonlaukauksen mahdollisuuttakaan. Syytä mahdolliselle itsemurhalle ei tiedetä.


title: Marcus Nyman

text: Marcus Victor Jan Nyman (s. 14. elokuuta 1990 Tullinge) on ruotsalainen judon Euroopan-mestari.


title: Marcus Nyman

text: Nyman voitti Euroopan-mestaruuden 90 kg:n sarjassa Wienissä 2010 kukistettuaan loppuottelussa georgialaisen Varlam Lipartelianin. Hän sai samassa painoluokassa EM-pronssia Istanbulissa 2011 ja Kazanissa 2016. Lontoon olympialaisissa 2012 hän karsiutui ensimmäisen ottelun jälkeen. Rio de Janeiron olympialaisissa 2016 hän sijoittui viidenneksi..


title: Marcus Nyman

text: Nyman voitti 90 kg:n sarjassa alle 20-vuotiaiden Euroopan-mestaruuden 2009 ja sai saman ikäluokan MM-pronssia 2008.


title: Marcus Nyman

text: Nyman on saavuttanut Masters-, Grand Slam- ja Grand Prix -kilpailuissa neljä turnausvoittoa, kaksi kakkossijaa ja neljä kolmossijaa. Maailmancupeissa ja Continental Open -kilpailuissa hän on ollut kerran toinen ja kerran kolmas. Hän on voittanut aikuisten sarjassa kolme Ruotsin-mestaruutta.


title: Miswak

text: Miswak ("miswaak", "siwak", "sewak", "Arabiaksi: سواك" tai "مسواك") on "Salvadora persica "-puun (tunnetaan nimellä "arak" Arabiassa) juurista tai oksista tehty hampaidenpuhdistustikku. Perinteisenä ja luonnollisena vaihtoehtona modernille hammasharjalle sillä on pitkä, hyvin dokumentoitu historia, ja se on tunnettu lääketieteellisistä hyödyistään. Miswakin on kuvattu olevan antibakteerinen, avuksi plakin muodostumisen kontrolloimisessa, halpa, saatavilla, ja varustettu monilla lääketieteellisillä ominaisuuksilla. Sillä on myös keskeinen paikka islamilaisessa hygieniasäännöstössä.


title: Miswak

text: "Miswak" on yleinen muslimimaissa. Sitä käytetään Arabian niemimaalla, Afrikan sarvessa, Pohjois-Afrikassa, Intiassa, Keski-Aasiassa ja Kaakkoins-Aasiassa. Malesiassa miswak tunnetaan nimellä "Kayu Sugi" ('purutikku').


title: Miswak

text: Vuonna 2003 laadittu tutkimus vertasi "miswakia "hammasharjaan ja päätyi siihen, että tulokset olivat selkeästi "miswakin "puolella, sillä edellytyksellä, että käyttäjiä oli kunnolla ohjeistettu sen käytössä. Otoksen koko oli kuitenkin vain 15 henkeä. Toinen tutkimus, joka keskittyi "miswakin "kariesta estäviin vaikutuksiin vrt. hammasharjaan, tehtiin 2004 otoskoon ollessa 40 henkeä. "Miswak "todettiin vaikutuksiltaan voimakkaammaksi ja hyödyllisemmäksi. Jälleen eräs vertaileva tutkimus tuli siihen johtopäätökseen, että "verrattuna harjaukseen, miswakin käytöstä aiheutui merkittäviä vähennyksiä plakin (p < 0,001) ja ientulehduksen (p < 0,01) indekseissä". WHO suositteli "miswakin "käyttöä 1986 ja 2000 kansainvälinen oraalihygienian konsensusraportti päätteli, että lisää tutkimusta "miswakin "vaikutuksista tarvitaan. Tällaista tutkimusta on sittemmin tehtykin, esim. 203 hengen populaatiolle, jonka tuloksena todettiin, että "miswak-käyttäjien parodontologinen tila tässä Sudanilaisessa populaatiossa on parempi kuin hammasharjan käyttäjien". Toinen vertaileva tutkimus, joka tehtiin 480 saudiarabialaisen aikuisen otoksella, totesi, että "näytteessä esiintynyt parodontologisen hoidon tarve on matala verrattuna muissa maissa tehtyjen samankaltaisten tutkimusten lukemiin. Miswakin ahkera käyttö assosioitui madaltuneeseen hoidon tarpeeseen".


title: Miswak

text: Tri. Rami Mohammed Diabi tutki "miswakin" terveysvaikutuksia yli 17 vuotta, erityisesti sen antiaddiktiivisia vaikutuksia tupakoijiin (parantavia ja estäviä puolia). Hänen viimeisin julkaisunsa on "Miswak Medicine Theory".  "Miswak" on myös osallisena aavikoitumisen vastaisessa työssä, joten sillä on myös ympäristö- ja ilmastovaikutuksia.


title: Miswak

text: "Miswakin" käyttöä suositellaan usein "hadithissa" (profeetta Muhammedin elämään liittyvissä perinteissä). Tilanteita, joissa "miswakia" suositellaan käytettävän, ovat mm. ennen uskonnollista harjoitetta, ennen kuin menee taloonsa sisälle, ennen ja jälkeen matkanteon, perjantaisin, ennen unta ja herättyä, koettaessa nälkää tai janoa, ja ennen liittymistä mihin tahansa hyvään seurueeseen.


title: Miswak

text: Islamilaisen Profeetta Muhammedin mainitaan usein suositelleen "miswakin "käyttöä. Hän puhuu sen hyveistä monessa "hadithissa."


title: Mesopotamian maatalous

text: Mesopotamian maatalous oli maanviljelyä ja karjanhoitoa muinaisessa Mesopotamiassa noin 8000 eaa.–500 eaa. Mesopotamiassa viljeltiin lähinnä vehnää, ohraa, linssejä ja herneitä. Kotieläimiä olivat mm. naudat, siat, lampaat ja vuohet. Kastelukanavia ja -laitteita käytettiin 200 mm:n sademäärärajan eteläpuolella. Kasteluviljely aiheutti maan laajaa suolaantumista. Tämä pienensi satoja ja suosi ohraa vehnän sijasta.


title: Mesopotamian maatalous

text: Tavalliset talonpojat olivat yleensä suurtilojen vuokraviljelijöitä ja lähes maaorjan asemassa. Lisäksi suurtilat vuokrasivat tilapäisiä peltotyöläisiä mm. elonkorjuuta varten. Yleensä varsinaiset orjat eivät tehneet peltotöitä. Monesti pelto, kastelukanava ja härät olivat vuokrattuja. Temppelivero saattoi olla 1/3–1/2 pellon sadosta.


title: Mesopotamian maatalous

text:
Sumerilaisia oli erään tiedon mukaan 3000 eaa noin miljoona, 4000 eaa noin 100000. Uruk-kaudella saattoi Sumerissa olla 250000 as. 3600 eaa saattoi olla 100000 paikallaan asuvaa maanviljelijää ja 50000-100000 liikkuvaa paimentolaista.
Joidenkin tietojan mukaan sumerilaisia olisi ollut huipussaan ehkä 3000 eaa 0,8-1,5 miljoonaa. Eräiden tietojen mukaan Umman Lugalzaggesin vallan aikoihin ehkä n 2500 eaa Mesopotamiassa olisi ollut 0,5 miljoonaa asukasta Toiset väittävät että sumerilaisa olisi ollut 0,5-0,8 miljoonaa. Myöhempinä aikoina koko Mesopotamiassa asui akhemedikaudella 4-5 miljoonaa ja sassanidikaudella noin 5-6 miljoonaa ihmistä.


title: Mesopotamian maatalous

text: Sumerissa Sipparin eteläpuolella viljeltiin noin 10–15000 km². Babyloniassa oli viljeltyä alaa noin 30 000 km² ja Assyriassa reilusti alle 15 000 km2. Jokaisessa talossa asui Urin kolmannen dynastian aikaan 3½–5 ihmistä, ja asukastiheys oli ainakin 100 as./km², mutta saattoi olla hyvinkin 350 as./km².


title: Mesopotamian maatalous

text: Suurtilan ala saattoi olla 20–30 ha luokkaa. Ajan myötä tilat kuitenkin pienenivät, Hammurabin ajan iso tila oli noin 6,4 ha. Uusbabylonialaisella ajalla yksityinen puutarhapalsta saattoi olla vain 0,4 ha.


title: Mesopotamian maatalous

text: Eräiden tietojen mukaan sumerit olisivat kylväneet 28 litraa/ha, ja saaneet 80–100-kertaisen sadon. Kassiittiajalla kylvettiin 55 litraa/ha. Uusbabylonialaisella ajalla 115 litraa/ha.. Normaalitila oli Sumerissa 3 buria eli 3 × 63 510,5 m, mutta uusbabylonialaisella ajalla 1 bur eli 63 510,5 m. Pienin tila oli Assyriassa 1 immeru eli 7 340 m, mutta suurin tila oli 40 immerua.


title: Mesopotamian maatalous

text: Uusbabylonialaisen ajan sato oli yleensä 1 500 litraa/ha eli 13-kertainen kylvö.


title: Mesopotamian maatalous

text: Sumerissa kyntöhärkien rehu laksettiin yhtä suureksi kuin kylvö.. Bayloniassa maanviljelijät joutuivat yleensä lainaamaan kylvösiemenen valtion varastosta tai yksittäiseltä pankkiirilta. Yleensä viljelijä maksoi lainan takaisin 1/3 eli 33.33% korolla viljana tai hopeana, sopimuksen mukaan muissa tuotetissa.


title: Mesopotamian maatalous

text: Viljan keruu ja kuljetus esim. laivoilla maksoi noin kolmanneksen kerätystä viljasta Marista löytyneen savitaulun mukaan.


title: Mesopotamian maatalous

text: Karjalle annettiin sen laadusta riippuen 2,5-5 litraa ohraa/vrk ja 8,5-17 litraa leseitä..


title: Mesopotamian maatalous

text: Monet viljakasvit sietävät suolaa vain 0,3–0,6 prosenttia. Vehnä sietää maan suolaa 0,5 % maassa, mutta ohra kaksi kertaa enemmän, noin prosentin verran. Maan suolaantuminen on paha ongelma niillä alueilla, joilla pohjavesi on korkealla, alle kolmen metrin päässä Maan pinnasta, ja haihtuminen suurta. Haihduttava kasvillisuus imee pohjavettä kohti pintaa, ja haihtuminen jättää vain suolat pinnalle. Haihtuminen lisää veden suolapitoisuutta, kun vesi höyrystyy pois ja suola jää jäljelle. Myös kasteluvesi tuo suolaa mukanaan ja luo siten suolaantumista. Puutteellinen veden ojitus pois lisää myös suolaantumista. Etelä-Mesopotamia on alavaa maata, jonka alueella on kesällä korkea lämpötila ja haihtuminen.


title: Mesopotamian maatalous

text: Viljan kasteluviljely Mesopotamian ympäristössä nosti suolat Maan pintaan. Etelä-Mesopotamiassa Sumerissa viljeltiin noin 3500 eaa. yhtä paljon suolaa vähän sietävää vehnää ja suolaa hyvin sietävää ohraa. Noin 2500 eaa. Etemenekin aikana Girsun lähellä vain 1/6 eli noin 15 % oli vehnää, ja noin 2100 eaa. Sumerissa korkeintaan 2 %, eikä Urissa yhtään. 2000 eaa. Isinissä ja Larsassa ei enää viljelty ohraa. 1700 eaa. vehnää ei viljelty Sumerin alueella yhtään.


title: Mesopotamian maatalous

text: Suolaantuminen myös muutti maata hedelmättömämmäksi. Noin 2400 eaa. hehtaari tuotti 2 537 litraa ohraa, 2100 eaa. 1 460 litraa ohraa ja 1700 eaa. 897 litraa ohraa. Näin maataloustuotanto laski 700 vuodessa 65 %.


title: Yassine Bounou

text: Yassine Bounou eli Bono (s. 5. huhtikuuta 1991 Montreal, Kanada) on marokkolainen jalkapalloilija. Hän edustaa Espanjan toiseksi korkeimmalla sarjatasolla pelaavaa Gironaa lainasopimuksella. Bono on pelipaikaltaan maalivahti. Hänellä on myös Kanadan kansalaisuus.


title: Yassine Bounou

text: Bono on marokkolaisen Wydad Casablancan kasvatti. Kesällä 2012 hän siirtyi Atlético Madridin reservijoukkueeseen yksivuotisella sopimuksella. Seuraavana kesänä hän solmi seuran kanssa nelivuotisen jatkosopimuksen ja kilpaili pelipaikasta edustusjoukkueessa. Kauden 2014–2015 Bono pelasi lainasopimuksella sarjaporrasta alempana Real Zaragozassa. Kesällä 2015 lainasopimusta Zaragozaan päätettiin jatkaa yhdellä vuodella Bonon harjoiteltua ensin jonkin aikaa Atléticon edustusjoukkueen kanssa. Hän solmi nykyisen seuransa kanssa kaksivuotisen sopimuksen heinäkuussa 2016.


title: Yassine Bounou

text: Bono on edustanut Marokkoa yhden kerran. Hän teki debyyttinsä A-maajoukkueessa elokuussa 2013 Burkina Fasoa vastaan pelatussa ystävyysottelussa.


title: Jokisieppo

text: Jokisieppo ("Monachella muelleriana") on pensassieppojen heimoon kuuluva varpuslintu.


title: Jokisieppo

text: Jokisieppoa tavataan Indonesiassa ja Papua-Uudessa-Guineassa. Lajin kanta on vakaa, ja se on luokiteltu elinvoimaiseksi.


title: Valkosilmäsieppo

text: Valkosilmäsieppo ("Pachycephalopsis poliosoma") on pensassieppojen heimoon kuuluva varpuslintu.


title: Valkosilmäsieppo

text: Valkosilmäsieppoa tavataan Uuden-Guinean saarella Indonesiassa ja Papua-Uudessa-Guineassa. Sitä on kuvattu paikallisesti yleisestä runsaslukuiseksi. Lajin kanta on vakaa, ja se on luokiteltu elinvoimaiseksi.


title: Vihersieppo

text: Vihersieppo ("Pachycephalopsis hattamensis") on pensassieppojen heimoon kuuluva varpuslintu.


title: Vihersieppo

text: Vihersieppoa tavataan Indonesiassa ja Papua-Uudessa-Guineassa. Lajin on raportoitu olevan paikallisesti yleinen, ja sen kanta on vakaa. Se on luokiteltu elinvoimaiseksi.


title: Ilmastonmuutos: Riskiarvio

text: Ilmastonmuutos: Riskiarvio on usean kymmenen tutkijan julkaisema raportti, jossa ilmastonmuutosta käsitellään riskianalyysin ja turvallisuuspolitiikan näkökulmista. Raportti julkaistiin 13. heinäkuuta 2015. Sen kirjoittamista ovat isännöineet muun muassa Cambridgen ja Harvardin yliopistot. Raporttia ovat rahoittaneet Britannian ulkoministeriö, joka on yksi sen päärahoittajista, mutta myös Intian, Kiinan ja Yhdysvaltojen valtiot. Raportti tehtiin, koska hallitusten haluttiin tiukentavan huomattavasti toimintaansa ilmastonmuutoksen suhteen. Raportti ei käsittele ilmastonmuutoksen hillitsemistä vaan siinä lasketaan riskejä tapahtumiin, joita ilmastonmuutoksesta voi seurata. Turvallisuus- ja terveyspolitiikassa on tapana arvioida eri skenaarioita ja varautua niihin. "Ilmastonmuutos: Riskiarvio" -raportti pyrkii soveltamaan tätä menetelmää ilmastonmuutoksen aiheuttamiin riskeihin. Raportti suosittelee, että ilmastontutkijoiden lisäksi energia-asiantuntijoiden, politiikantutkijoiden ja sotilaiden tulisi osallistua ilmastonmuutoksen aiheuttamien riskiarvioiden laadintaan. "Ilmastonmuutos: Riskiarvio" -raporttia oli laatimassa muun muassa Britannian ja Yhdysvaltojen sotilasasiantuntijoita.


title: Ilmastonmuutos: Riskiarvio

text: "Ilmastonmuutos: Riskiarvio" -raportissa mainitaan useita skenaarioita, jotka eivät välttämättä toteudu, mutta niihin olisi raportin mukaan järkevää varautua. Raportin mukaan ilmastonmuutos voi pahimmillaan johtaa sotiin, valtioiden romahtamisiin, pakolaismäärien kasvuun, merenpinnan nousuun, vesi- ja ruokapulaan, järvien katoamiseen, kaupunkien tulvimiseen ja alkuperäiskansojen tuhoutumiseen. Lisäksi on muun muassa riski, että Pohjois-Intian ja Koillis-Kiinan korkeimmat lämpötilat nousevat sietämättömiksi, jos maapallon keskilämpötila nousee viisi astetta. Riski realisoituu lähes varmasti, jos keskilämpötila nousee vielä tätä enemmän. Alueilla asuu satoja miljoonia ihmisiä. Raportin kirjoittamiseen osallistuneen suomalaisen maantieteentutkija Tero Mustosen mukaan osa raportissa mainituista riskeistä voi tapahtua piankin. Hänen mukaansa lämpöaaltojen aiheuttama muuttoliike on suuri riski. Kun kuumien ja kuivien alueiden elämisen ehdot huonontuvat, heikot valtiorakenteet ovat koetuksella, epävakaus kasvaa ja sotien sekä pakolaiskriisien riski kasvaa.


title: Marcin Krukowski

text: Marcin Krukowski (s. 14. kesäkuuta 1992) on puolalainen keihäänheittäjä. Krukowski edustaa AS Warszawianka Warszawaa ja hänen valmentajanaan toimii hänen isänsä, itsekin keihäänheitossa kilpaillut Michał Krukowski.


title: Marcin Krukowski

text: Krukowskin ennätys on heinäkuussa 2017 Białystokissa heitetty 88,09. Hän oli mukana vuoden 2013 MM-kilpailuissa Moskovassa, jossa hän jäi alkukarsintaan. Myös vuoden 2015 MM-kilpailuissa Pekingissä Krukowski jäi karsintaan tuloksella 78,91. Vuonna 2011 Krukowski saavutti hopeaa alle 20-vuotiaiden EM-kilpailuista Tallinnasta.


title: Elmo Savola

text: Elmo Savola (s. 10. maaliskuuta 1995 Lappajärvi) on suomalainen yleisurheilun moniottelija. Savola edustaa Lappajärven Veikkoja ja hänen valmentajanaan toimii Raine Savola.


title: Elmo Savola

text: Savola voitti Pohjoismaiden mestaruuden vuonna 2014 alle 20-vuotiaissa ja seuraavana vuonna alle 23-vuotiaissa. Vuonna 2014 hän oli mukana myös alle 20-vuotiaiden MM-kilpailuissa Eugenessä, jossa hän sijoittui sijalle 17. Savola sijoittui seitsemänneksi vuoden 2015 alle 23-vuotiaiden EM-kilpailuissa Tallinnassa tehden oman ennätyksensä kahdeksassa lajissa sekä kokonaispisteissä. Vuoden 2015 Kalevan kisoissa Porissa Savola voitti kultaa pistein 7616 ja 2016 Oulussa hopeaa pistein 7704. Hän sai sisäratojen SM-kilpailuissa 2016 pronssia 60 metrin aitajuoksussa.


title: Elmo Savola

text: Vuoden 2017 alle 23-vuotiaiden EM-kilpailuissa Bydgoszczissa Savola sijoittui pronssille ennätyspisteillään 7956.


title: Esteraasit

text: Esteraasit ovat hydrolaaseihin kuuluvia entsyymejä, jotka katalysoivat esterien hydrolyysiä hapoiksi ja alkoholeiksi tai tioliksi. Happo voi olla joko karboksyylihappo tai epäorgaaninen happo esimerkiksi rikkihappo tai fosforihappo. Ryhmän entsyymien EC-numero on muotoa EC 3.1.x.x. Monet esteraasit eivät ole kovinkaan substraattispesifisiä vaan katalysoivat monenlaisten esterien hydrolyysiä. Esteraaseja esiintyy niin eläimissä, kasveissa, sienissä kuin bakteereissakin. Nisäkkäissä esteraasien aktiivisuus on suurimmillaan maksassa, munuaisissa, aivoissa ja rasvakudoksissa.


title: Esteraasit

text: Esteraasit luokitellaan eri alalauokkiin niiden katalysoimien reaktioiden perusteella


title: Esteraasit

text: Monia esteraaseja erityisesti lipaaseja käytetään elintarviketeollisuudessa ja pyykinpesuaineissa.


title: Esteraasit

text: Kliinisessä analyysissä esteraaseja voidaan käyttää muun muassa leukemian tyyppien tunnistamiseen.


title: Esteraasit

text: Orgaanisissa synteeseissä käytetään esteraaseista erityisesti asetyylikloiiniesteraasia porsaan maksan esteraasia (PLE) ja eräitä lipaaseja. Niitä käytetään valmistettaessa optisesti aktiivisia kiraalisia karboksyylihappojohdannaisia. Niiden etuna ovat laaja substraattikirjo ja kemospesifisyys. Ne eivät esimerkiksi hydrolysoi amideja. Asetyylikoliiniesteraasia ja porsaan maksan esteraasia käytetään pääasiassa vesiliukoisten esterien hydrolyysiin ja lipaaseja rasvaliukoisten esterien hajottamiseen. Esteraaseja hyödynnetään myös eri diastereomeerien erottamisessa resoluutiolla.


title: Oskar Michelsen

text: Oskar Alexander Michelsen (s. 24. toukokuuta 1995 Helsinki) on suomalainen kilpauransa päättänyt koripalloilija, pelipaikaltaan pieni laitahyökkääjä.


title: Oskar Michelsen

text: Michelsen on Pussihukkien kasvatti. Hän pelasi vuosina 2012−2014 miesten I-divisioonassa Mäkelänrinteen urheilulukion erikoisjoukkue HBA-Märskyssä. Kaudella 2013–2014 hänet valittiin miesten I-divisioona B:n vuoden pelaajaksi.


title: Oskar Michelsen

text: Vuonna 2012 Michelsen valittiin Basketball Without Borders -leirille.


title: Oskar Michelsen

text: Toukokuussa 2014 Michelsen siirtyi yhdysvaltalaisen Davidson Collegen NCAA-joukkueeseen. Ensimmäisessä yliopisto-ottelussaan hän onnistui kuudesti kolmen pisteen heitossa ja teki yhteensä 18 pistettä.


title: Oskar Michelsen

text: Michelsen lopetti koripalloilijan uransa kesällä 2018 terveysongelmien vuoksi.


title: Oskar Michelsen

text: Michelsen pelasi kymmeniä Suomen B- ja A-nuorten maaotteluita ja alle 20-vuotiaiden maajoukkueessa. Heinäkuussa 2015 hänet nimettiin ensimmäisen kerran miesten maajoukkueen harjoitusrinkiin.


title: Oskar Michelsen

text: Michelseniä pidettiin erittäin lahjakkaana pelaajana. Hän oli huipputason kolmospaikan pelaajaksi tarpeeksi pitkä ja erinomainen kolmen pisteen heittojen heittäjä.


title: Oskar Michelsen

text: Koripallotoimittaja ja -valmentaja Harri Mannosen mukaan Michelsen oli kolmen pisteen heittokykynsä lisäksi hyvä juoksemaan kenttää, kolmospaikalle jopa isokokoinen, ja hän "pelasi kollektiivisesti". Michelsenin heikkoutena Mannonen piti pallollisen pelaajan puolustamista, koska Michelsenin sivuttaisliike ei Mannosen mukaan riitänyt tuolloin puolustamaan parhaita kolmospaikan pelaajia.


title: Oskar Michelsen

text: Michelsenin perheeseen kuuluvat isä Kalle, äiti Kirsi sekä veljet Alvar ja Otto.


title: Patrovo

text: Patrovo (), epäviralliselta nimeltään Foimoguba (Фоймогуба, suomeksi myös "Hoimolahti"), on kylä Karjalan tasavallan Karhumäen piirin Suurlahden kunnassa. Se sijaitsee Putkozero-järven etelärannalla 26 kilometriä Suurlahdesta pohjoiseen. Kylässä on 68 asukasta (vuonna 2015).


title: Patrovo

text: Sungun pogostaan kuuluneet Foimoguban (”na Hoimove gube”) kylät esiintyvät ensimmäisen kerran vuoden 1496 verokirjassa. Foimoguban kappelikirkko mainitaan vuonna 1647. Novgorodilainen kauppias Semjon Gavrilov perusti vuonna 1670 Foimoguban Spirovkan kylään kuparisulaton, joka jouduttiin sulkemaan jo vuonna 1674 raaka-aineen ehtymisen takia. Myöhemmin sulatto siirtyi tanskalaiselle Heinrich Butenant von Rosenbuschille, joka rakensi Foimogubaan suo- ja järvimalmia käyttäneen rautatehtaan. Sen toiminta päättyi 1700-luvun alussa.


title: Patrovo

text: 1900-luvun alussa lähiseudun kylät muodostivat Tolvojan volostiin kuuluneen Foimoguban kyläkunnan. Vuonna 1905 siihen kuului 36 kylää, joissa oli 2 200 asukasta. Foimoguban pogosta oli tuolloin jaettu Patrovon ja Kjarzinon kyliksi. Neuvostoaikana perustettiin Äänisentauksen piiriin kuulunut Foimoguban kyläneuvosto, jonka keskuspaikka oli Patrovossa. Vuonna 1933 kyläneuvoston 21 asutuksessa oli 1 000 asukasta, jotka yhtä karjalaista lukuun ottamatta olivat kaikki venäläisiä. Myöhemmin kylät liitettiin Suurnivan kyläneuvostoon.


title: Patrovo

text: Nykyään seudulla on etupäässä kesäasutusta. Muutamia työpaikkoja tarjoavat Tolvojan maatalousyritys, kalanviljelylaitos, Karhumäen meijeri sekä julkiset palvelut. Patrovossa toimii kirjasto taidegallerioineen ja kaksi kauppaa. Kylässä on myös pieni kotiseutumuseo.


title: Fiifi Aidoo

text: Harold ”Fiifi” Aidoo (s. 5. huhtikuuta 1996 Accra, Ghana) on suomalainen koripalloilija, pelipaikaltaan heittävä takamies tai pelintekijä.


title: Fiifi Aidoo

text: Aidoo on Visa-Basketin kasvatti. Hän aloitti koripallon 7-8 vuoden ikäisenä itähelsinkiläisen Vesalan ala-asteen salissa. Pari vuotta iltapäiväkerhossa pelailtuaan hän siirtyi Visa-Basketiin. Vuodet 2012–2016 Aidoo pelasi miesten I-divisioonassa Mäkelänrinteen urheilulukion erikoisjoukkue HBA-Märskyssä, missä hän muun muassa voitti vuonna 2015 M1DB:n mestaruuden.


title: Fiifi Aidoo

text: Kesäkuussa 2016 Aidoo siirtyi usean muun HBA-joukkuelaisensa tavoin Yhdysvaltoihin yliopistokentille, Aidoo Grand Canyon Universityyn Dan Majerlen valmennukseen. Aidoo valitsi yliopistonsa vasta viime tingassa.


title: Fiifi Aidoo

text: Elokuussa 2018 Aidoo siirtyi ammattilaiseksi Eurooppaan: hän palasi Suomeen tehtyään sopimuksen Korisliigaan nousseen Ura Basketin kanssa.


title: Fiifi Aidoo

text: Aidoo pelasi 17 B-nuorten ja 34 A-nuorten maaottelua sekä 22 maaottelua alle 20-vuotiaiden maajoukkueessa. Hänet valittiin Suomen alle 20-vuotiaiden kisajoukkueeseen vuoden 2016 EM-kotikisoihin, missä Suomi voitti alkulohkossaan lajin huippumaat Espanjan ja Ranskan mutta sijoittui lopulta 15:nneksi ja putosi B-divisioonaan.


title: Fiifi Aidoo

text: Heinäkuussa 2015 Aidoo nimettiin ensimmäisen kerran miesten maajoukkueen harjoitusrinkiin. Ensimmäisen miesten maaottelunsa hän pelasi 30. heinäkuuta 2016 Tampereella Belgiaa vastaan.


title: Fiifi Aidoo

text: Aidoota valmentanut, NBA:ssa ja Euroliigassa pelannut Hanno Möttölä ja Iltalehden toimittaja kuvailivat Aidoota alkuvuonna 2015 pelaajaksi, jonka lähtönopeus, voima ja kimmoisuus ovat hyvällä tasolla. Aidoo on myös koripallossa suotuisasti poikkeuksellisen pitkäkätinen eli ulottuva: kun tavallisesti ihmisen syliväli on suunnilleen sama kuin pituus, ovat Aidoon pituus 187 cm ja syliväli jopa 208,5 cm. Edes NBA:n parhaat takamiehet eivät juuri yllä samaan syliväliin eivätkä läheskään samaan pituus–syliväli-suhdelukuun.


title: Fiifi Aidoo

text: Aidoo on itse kuvaillut pelaavansa aina täysillä ja vihaavansa häviämistä. Hän pitää myös pelisilmäänsä hyvänä.


title: Fiifi Aidoo

text: Aidoon tilastolukemat miesten I-divisioonassa olivat erittäin hyvät. Hänen pelitilanneheittojen onnistumisprosenttinsa ja muun muassa syöttö- ja riistokeskiarvonsa olivat korkeita ottaen myös huomioon, ettei Aidoo pelannut I-divisioonassa keskimäärin 30 minuuttia kauempaa ottelua kohden.


title: Fiifi Aidoo

text: Aidoo syntyi Ghanan Accrassa mutta muutti viisivuotiaana isänsä kanssa Helsinkiin. Aidoon isä oli saanut työpaikan helsinkiläiseltä lihatukku Chef Wotkinsilta.


title: Artur Vader

text: Artur Vader (16. helmikuuta 1920 Ljozna, Valko-Venäjä – 25. toukokuuta 1978 Tallinna) oli Viron kommunistisen puolueen toinen sihteeri 1964–1970 ja sen jälkeen vuosina 1970–1978 Neuvosto-Viron korkeimman neuvoston puheenjohtaja.


title: Artur Vader

text: Artur Vader syntyi nykyisen Valko-Venäjän alueella. Hän valmistui opettajaksi 1937 ja toimi valmistumisensa jälkeen Moskovan alueella Možaiskissa opettajatehtävän lisäksi kaupungin Komsomolin ohjaajana. Vuonna 1940 hänestä tuli paikallisen tehtaan koulutuksen johtaja. Suuren isänmaallisen sodan sytyttyä Saksan hyökätessä Neuvostoliittoon vuonna 1941 Vader liittyi vapaaehtoisena puna-armeijaan. Hän haavoittui vaikeasti vuonna 1943 Voronežin rintamalla. Sen vuoksi hänet siirrettiin pois sotatoimista sotateollisuutta tukevaan toimintaan ja siellä koulutustehtäviin. Hän toimi vuodesta 1943 sodan loppuun eli vuoteen 1945 asti mekaniikkaan suuntautuneessa teknisessä oppilaitoksessa apulaisjohtajana Moskovassa. Sen jälkeen hän siirtyi yleisliittolaisen tekstiilialan kansankomissariaatin koulutuskeskukseen vuosiksi 1945-1948. Neuvostoliiton kommunistipuolueen jäsen hänestä oli tullut vuonna 1943.


title: Artur Vader

text: Maailmansodan jälkeen siirrettiin Neuvosto-Viroon johtotehtäviin Venäjän virolaisia eli henkilöitä, joilla sukujuuret olivat Virossa, mutta olivat kasvaneet käytännössä neuvosto-venäläisessä ympäristössä. Artur Vader kuului tällaisiin henkilöihin, kuten hänen aikalaisensa Johannes Käbin ja Aleksei Müürisepp. Vader lähetettiin puoluetyöhön Neuvosto-Viroon vuonna 1948. Hän toimi siellä Viron kommunistien puolueen keskuskomitean kouluttajana ja samalla Tallinnan yhden kaupunginosan puolueen toisena sihteerinä. Vuodesta 1952 hänet nimitettiin Tallinnaa ympäröivän Harjun alueen puolueen ensimmäiseksi sihteeriksi. Vuosina 1959-1963 hän toimi Tallinnan kaupungin puoluekomitean sihteerinä. Samanaikaisesti hän etäopiskeli Moskovan puoluekorkeakoulussa ja valmistui sieltä vuonna 1954.


title: Artur Vader

text: Vuodesta 1963 Vaderin tehtävät olivat Neuvoto-Viron puoluejohdossa. Vuosina 1963-1964 hän toimi puolueen valvontaelimissä ennen kuin siirtyi puolueen keskuskomitean toiseksi sihteeriksi. Näin Vader oli käytännössä Viron kakkosmies heti ensimmäisen sihteerin Johannes Käbinin jälkeen. Vader oli 1960-luvulla NKP:n keskuskomitean ehdokasjäsenenä vuodesta 1966 alkaen. Perinteisesti kakkosmies oli myös sanansaattajana NKP:n johtohenkilöiden suuntaan valvottaessa ensimmäisen sihteerin yleensä hyvin itsenäisiä toimia. Tilanne Vaderin ja Käbinin välillä oli jännittynyt, ja Käbin näki Vaderin uhkana omalle asemalleen. Vuonna 1970 Müüriseppin kuoltua Käbin näki mahdollisuuden siirtää kilpailijansa Vader muodolliseen Neuvosto-Viron valtiopäämiehen eli Korkeimman neuvoston puhemiehistön puheenjohtajan tehtävään. Vader oli sittemmin Virossa hyvin tunnettu alkoholipitoisesta elämästään, joka leimasi hänen päämiehen virkakauttaan.


title: Eliza Taylor

text: Eliza Taylor (s. 24. lokakuuta 1989 Melbourne) on australialainen näyttelijä. Hänet tunnetaan parhaiten rooleistaan Janae Timminsinä "Neighbours"-sarjassa ja Clarke Griffininä "Eloonjääneet"-sarjassa.


title: Eliza Taylor

text: Taylorin ensimmäinen televisiorooli oli australialaisessa lastenohjelmassa "Pirate Islands" vuonna 2003. Samana vuonna hän oli vakionäyttelijänä "The Sleepover Club" -sarjassa. Läpimurtonsa Taylor teki saatuaan Janae Timminsin roolin "Neighbours"-saippuasarjassa. Vuonna 2007 hän muutti Britanniaan, missä hän vieraili useissa televisiosarjoissa ja näytelmissä ennen muuttoa Los Angelesiin. Vuonna 2013 hänet valittiin näyttelemään pääroolia The CW:n scifi-henkisessä "Eloonjääneet"-sarjassa.


title: Kullervo (Kiven näytelmä)

text: Kullervo on Aleksis Kiven vuonna 1859 kirjoittama näytelmä, jonka hän alun perin laati runomuotoisena. Vuotta myöhemmin se voitti Suomalaisen Kirjallisuuden Seuran järjestämän kirjoituskilpailun parhaasta suomenkielisestä näytelmästä. Vuonna 1864 "Kullervo" julkaistiin Kiven uudelleen muokkaamana, mutta kantaesityksensä se sai Suomalaisessa Teatterissa vasta huhtikuussa 1882.


title: Kullervo (Kiven näytelmä)

text: "Kullervo" on viisinäytöksinen tragedia, joka perustuu "Kalevalasta" lainattuun Kullervon tarinaan. Se on ensimmäinen Kiven kirjoittama näytelmä, ja sitä on kutsuttu ”ensimmäiseksi suomenkieliseksi murhenäytelmäksi”. Tapahtumien liikkeellepanevana voimana on näytelmän nimihenkilön kokema sosiaalinen häpeä, kun hänet veljesriitojen vuoksi myydän orjaksi. Katkeroitunut nuorukainen kylvää ympärilleen kostoa ja vihaa muun muassa surmaamalla emäntänsä ja viettelemällä sisarensa. Lopuksi hän tekee itsemurhan.


title: Kullervo (Kiven näytelmä)

text: Aiheen valintaan Aleksis Kivi sai vaikutteita yliopisto-opettajanaan toimineelta Fredrik Cygnaeukselta, joka oli vuonna 1853 julkaissut tutkielman "Det tragiska elementet i Kalevala" ja käsitteli aihetta myös luennoillaan. Cygnaeus piti Kullervo-jaksoa Kalevalan olennaisimpana osana. Kivi otti teokselleen mallia muun muassa antiikin aikakauden tragedioista ja Shakespearen "Hamletista". Hänen Kullervo-hahmonsa on nähty myös kannanottona fennomanian ideologiaan: Kivi ei hyväksynyt itselleen sovitettua roolia suomalaisen puolueen äänitorvena.


title: Kullervo (Kiven näytelmä)

text: SKS:n järjestämän kirjoituskilpailun rahoittajana oli suomenvenäläinen fennomaani Nikolai Kiseleff. Palkinnoksi Kivi sai 150 hopearuplaa, joka nykyrahassa vastaa noin 2 400 euroa. Hän osallistui kilpailuun vielä alkuperäisellä nimellään Alexis Stenvall, mutta suomensi sen pian voittonsa jälkeen. Kiven palkitsemiseen vaikutti olennaisesti Fredrik Cygnaeuksen myönteinen kannanotto hänen puolestaan.


title: Kullervo (Kiven näytelmä)

text: "Kullervon" alkuperäinen runomuotoinen käsikirjoitus on kadonnut, mutta myöhemmin Kivi kirjoitti näytelmästä uuden suorasanaisen version, jonka SKS päätti julkaista kokoelmassa "Näytelmistö III" vuonna 1864. SKS:n Tutkijakunta piti muokattua versiota huomattavasti parempana kuin alkuperäistä ja tohtori Oscar Toppelius vertasi Kiveä jopa Shakespeareen, koska molemmat sijoittivat murhenäytelmiinsä myös koomisia piirteitä.


title: Kullervo (Kiven näytelmä)

text: Kiven Kullervo on myöhemmin toiminut innoittajana myös useille muille Kalevala-aiheisille tulkinnoille. Esimerkiksi Armas Launiksen vuonna 1917 kantaesityksensä saanut "Kullervo"-ooppera perustuu pitkälti Kiven näytelmään. Aulis Sallinen puolestaan sai ajatuksen omaan "Kullervo"-oopperaansa nähtyään vuonna 1981 KOM-teatterissa Kalle Holmbergin ohjaaman version Kiven Kullervosta.


title: Junker (vuoristorata)

text: Junker on vuoristorata Powerparkissa. Laitteen erikoisuus on nopea kiihtyvyys; Junker kiihtyy nollasta sataan vain 1.9 sekunnissa (vertailun vuoksi mainittakoon, että F1-auto tarvitsee siihen reilut 2 sekuntia). Rata on 860 metriä pitkä ja parhaimmillaan kyydissä olevat tuntevat 4,5 G:n voimat. Laitteen huippunopeus on 100 km/h.


title: Höh Nuur

text: Höh Nuur on järvi Bajanhongorissa, Gobissa. Se on Mongolian matalin kohta, korkeudeltaan 560 metriä merenpinnasta.


title: Pegasus (huvipuistolaite)

text: Pegasus, tuttavallisemmin ”Pege”, on huvipuistolaite PowerPark-huvipuistossa. Laite pyörii akselinsa ympäri 12 kertaa minuutissa. Kapasiteetti on 30 henkilöä. Laitteen pituusraja on 140–195 senttimetriä.


title: Pegasus (huvipuistolaite)

text: Pegasuksen valmistaja on Technical Park, ja se tuli Powerland -huvipuistoon vuonna 2008.


title: Mehiläisten salaisuudet

text: Mehiläisten salaisuudet () on vuonna 2008 ensi-iltansa saanut draamaelokuva, joka perustuu Sue Monk Kiddin samannimiseen romaaniin. Elokuvan ohjasi Gina Prince-Bythewood, ja sen tuottajina toimivat Will Smith ja Jada Pinkett Smith. "Mehiläisten salaisuudet" tunnetaan erityisesti kriitikoiden ylistämästä Queen Latifahin roolisuorituksesta, mutta itse elokuva ei menestynyt arvosteluissa yhtä hyvin. Sen yleisömenestys oli kohtalainen.


title: Mehiläisten salaisuudet

text: Elokuva sijoittuu 1960-luvun rasismin ajoille. 14-vuotiaalla Lily Owensilla on ollut kurja lapsuus. Hänen ollessaan nelivuotias hänen äitinsä kuoli traagisesti. Siitä lähtien Lily on etsinyt yhteyttä äitiinsä isänsä ankaran kasvatuksen varjossa. Kun Lilylle rakas kotiapulainen Rosaleen joutuu vaikeuksiin rotuerottelun leimaamassa kaupungissa, Lily päättää paeta hänen kanssaan ja selvittää samalla äitinsä kuolemaan liittyvän salaisuuden. Matkallaan Lily ja Rosaleen päätyvät mehiläisfarmia pitävien afroamerikkalaisten Boatwrightin sisarusten huomaan, jossa elämä saa uuden käänteen.


title: Yhdystie 2401

text: Yhdystie 2401 kulkee Salon keskustasta Inkereelle. Ensimmäisenä se sivuuttaa Moision, Enolan ja Palometsän kaupunginosat, sitten se kulkee läpi Kailin ja sivuuttaa Hähkänän ja Inkereen.


title: Yhdystie 2401

text: Reitti kulki aikaisemmin Perttelin ja Salon kunnissa. Kuntaliitosten jälkeen tie on kokonaan Salon kaupungin alueella.


title: Yhdystie 2401

text: Tie on puistotietä Salon keskustassa. Tällöin tie on nimellä Salonkatu. Puistotien jälkeen on lyhyt nelikaistatie osuus. Nimi on tällöin Inkereentie. Koko loppumatkan tie on kaksikaistaistaista, jolloin sen nimi jatkuu Inkereentienä.


title: Leonardo Morosini

text: Leonardo Morosini (s. 13. lokakuuta 1995 Ponte San Pietro) on italialainen jalkapalloilija, joka edustaa Serie B-seura Brescia Calciota. Pelipaikaltaan oikeajalkainen Morosini on hyökkäävä keskikenttäpelaaja.


title: Leonardo Morosini

text: Morosini on Brescia Calcion kasvatti. Hän debytoi seuran edustusjoukkueessa Serie B:ssä kaudella 2013-2014, jolloin hän pelasi viisi ottelua tehden yhden maalin. Kaudella 2014-2015 Morosini sai peliaikaa jo 23 ottelua tehden niin ikään yhden maalin.


title: Leonardo Morosini

text: Morosini kuului Italian joukkueeseen vuoden 2015 kesäuniversiadeissa Gwangjussa saavuttaen kultaa. Hän oli kolmella maalillaan Italian paras maalintekijä turnauksessa. Yksi maaleista syntyi finaalissa Etelä-Koreaa vastaan.


title: Leonardo Morosini

text: Morosini opiskelee Comon yliopistossa kielitiedettä ja kirjallisuutta. Tätä kautta hän sai mahdollisuuden pelata yliopisto-opiskelijoille tarkoitetuissa universiadeissa.


title: Luettelo tenniksen miesten kaksinpelin grand slam -voittajista

text: Tämä on luettelo tenniksen miesten kaksinpelin Grand Slam -voittajista.


title: Beethovenin jouluseikkailu

text: Beethovenin jouluseikkaulu () on vuonna 2011 julkaistu yhdysvaltalainen elokuva. Elokuva on "Beethoven"-elokuvasarjan seitsemäs osa.


title: Ritarit (suku)

text: Ritarit ("Papilio") on ritariperhosten heimoon kuuluva suku. Siihen kuuluu noin 200 lajia. Niitä esiintyy eniten tropiikissa ja napaseutuja lukuun ottamatta kaikilla maailman mantereilla. Suomessa ja laajalti Euroopassa esiintyvä laji on ritariperhonen. Heimon lajit syövät enimmäkseen sarjakukkaiskasveja, ruutakasveja ja laakerikasveja.


title: Becky Hammon

text: Rebecca Lynn ”Becky” Hammon (, s. 11. maaliskuuta 1977 Rapid City, Etelä-Dakota) on yhdysvaltalainen koripallovalmentaja ja kilpauransa päättänyt koripalloilija, jolla on myös Venäjän kansalaisuus.


title: Becky Hammon

text: Huomattavan pelaajauran muun maussa WNBA:ssa tehnyt Hammon turhautui, kun häntä ei toistuvasti valittu Yhdysvaltain maajoukkueeseen, hankki Venäjän kansalaisuuden ja voitti sen joukkueessa olympiapronssia Pekingissä 2008. Hän edusti Venäjää myös Lontoossa neljä vuotta myöhemmin maan sijoittuessa neljänneksi.


title: Becky Hammon

text: Päätettyään pelaajauransa Hammon päätyi NBA-joukkue San Antonio Spursin apuvalmentajaksi ollen ensimmäinen yleisesti tunnustettu naispuolinen NBA-apuvalmentaja. Heinäkuussa 2015 hänestä tuli ensimmäinen nainen n päävalmentajana. Spurs voitti kesäliigan Hammonin alaisuudessa, ja tästä tuli ensimmäinen saavutukseen yltänyt nainen.


title: Kamarineidon päiväkirja

text: Kamarineidon päiväkirja ("Le journal d'une femme de chambre") on Luis Buñuelin ohjaama elokuva vuodelta 1964. Elokuvan pääosissa näyttelevät Jeanne Moreau, Georges Géret ja Michel Piccoli.


title: Kamarineidon päiväkirja

text: Elokuva perustuu Octave Mirbeaun romaaniin "Le journal d'une femme de chambre", josta Jean Renoir oli ohjannut Hollywoodissa vuonna 1946 elokuvan "Kotiapulaisen päiväkirja" ja Benoît Jacquot vuonna 2015 elokuvan "Journal d'une femme de chambre".


title: Kamarineidon päiväkirja

text: "The New York Timesin" kriitikot valitsivat "Kamarineidon päiväkirjan" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Robert Axel Hisinger

text: Robert Axel Hisinger (28. maaliskuuta 1805 Helsingin pitäjä – 8. heinäkuuta 1859 Turku) oli suomalainen senaattori ja valtioneuvos.


title: Robert Axel Hisinger

text: Hisingerin vanhemmat olivat Kymin laamannikunnan laamanni, senaattori Jacob Wilhelm Hising, aateloituna vuodesta 1784 Hisinger (1767–1843) ja Augusta Eleonora Lovisa von Kothen. Hän pääsi ylioppilaaksi 1820 ja suoritti Turun akatemiassa tuomarintutkinnon 1825. Hisinger sai varatuomarin arvon 1831.


title: Robert Axel Hisinger

text: Hisinger oli Suomen senaatin oikeusosastolla ylimääräisenä kopistina 1827–1832, kopistina 1832–1837, kanslistina 1837–1838 ja protokollasihteerinä 1838–1845 ja esittelijäsihteerinä 1845–1851. Hän sai kihlakunnantuomarin arvonimen 1833 ja valtioneuvoksen arvon 1854. Hisinger oli senaatin oikeusosastolla senaattorina 1851–1854 ja uudelleen 1855–1859. Hän oli välillä senaatin talousosastolla senaattorina 1854–1855.


title: Robert Axel Hisinger

text: Hisinger oli naimisissa 1835–1841 Emilia Henrietta Rotkirchin (k. 1841) kanssa, jonka isä oli Vaasan hovioikeuden presidentti, vapaaherra Karl Fredrik Rotkirch. Hisingerin poika Robert Emil Hisinger (1838–1889) oli Viipurin hovioikeuden hovioikeudenneuvos ja valtiopäivämies.


title: Gudea (hallitsija)

text: Gudea oli mesopotamialaisen Lagašin kaupungin "ensi" eli hallitsija. Hänen hallituskautensa on ajoitettu vuosiin 2144–2124 ennen ajanlaskun alkua.


title: Gudea (hallitsija)

text: Gudea ei todennäköisesti ollut syntyjään kaupunkilainen. Hän oli mennyt naimisiin kaupungin hallitsijan Ninallan (hallisijana 2164–2144 eaa.) tyttären kanssa ja päässyt näin hoviin. Toisten aikansa kaupunkiruhtinaiden tapaan hän ei koskaan mainitse ylempää herraansa, Urin kuningasta Šulgia, joka kerskui olevansa koko Sumerin kuningas. Gudealla vaikuttaakin olleen melko itsenäinen asema, ja hän kävi omia sotia itäisessä Tigrismaassa silloisen Elamin rajalla sijainnutta Anšania vastaan.


title: Gudea (hallitsija)

text: Saamaansa sotasaalista Gudea käytti rakentamiseen. Piirtokirjoituksissaan hän kertoo hankkineensa rakennusaineita paitsi Anšanista, Tilmunista (nyk. Bahrain), setripuita Amanuksesta, kallisarvoisia kiviä Syyriasta ja kultaa Arabiasta. Mitä hän antoi vaihtotavarana, ei ole tiedossa. Lisäksi hän kertoo hallitsevansa 216 000 alamaista.


title: Gudea (hallitsija)

text: Piirtokirjoituksissaan, jotka ovat tyyliltään runollisia, Gudea antaa kuvan hallitsijasta joka on tyyliltään kokonaan toisenlainen kuin aikansa kerskuvat itsevaltiaat. Hänen mukaansa ihmisen velvollisuus on palvella jumalia. Unissaan hän saa käskyn rakentaa temppeleitä. Peruskiven laskemisjuhlassa Gudea teki jotain ennenkuulumatonta; hän teki kaikkein hankalimmat työt. Temppelin rakennustöitä hän kuvaili ylpeänä, että ketään ei lyöty, ei edes orjaa eikä orjatarta.


title: Gudea (hallitsija)

text: Kun temppeli oli valmis, juhlittiin seitsemän päivää. Orjat olivat isäntiensä ja emäntiensä rinnalla ja köyhä ja rikas nukkuivat rinnakkain. Jumalien palvelemisen ohella Gudea piti ihmisen velvollisuutena ja autuutena työn tekemistä.


title: Gudea (hallitsija)

text: Gudean piirteet ovat säilyneet jälkipolville monissa säilyneissä patsaissa. Niissäkään hän ei esiinny sotaisana, vaan nöyränä jumalia palvelevana hallisijana. Hallitsijana Gudeaa seurasi hänen poikansa Ur- Ningirsu.


title: Helmiina

text: Helmiina on vanha suomalainen naisennimi, joka on lyhentymä Vilhelmiinasta. Sitä on esiintynyt paljon varsinkin Pohjanmaalla. Tyypillisesti Helmiina on jälkimmäinen etunimi.


title: Helmiina

text: 1980-luvulla alkanut vanhojen nimien muoti on lisännyt Helmiinojen lukumäärää. Väestörekisterikeskuksen tietojen mukaan Suomessa on vuoden 2018 loppuun mennessä ollut kirjoilla 3 081 Helmiinaa. Heistä suurin osa on syntynyt 2000- tai 2010-luvulla.


title: Helmiina

text: Helmiinoilla on kaima myös eläinmaailmassa: B. Helmiina on suomalainen ravihevonen.


title: Johan Erik Bergbom

text: Johan Erik Bergbom (17. marraskuuta 1796 – 13. syyskuuta 1869 Helsinki) oli suomalainen senaattori ja valtioneuvos.


title: Johan Erik Bergbom

text: Bergbomin vanhemmat olivat Saloisten kihlakunnan kruununvouti, hovineuvos Gabriel Bergbom (1768–1838) ja Katarina Elisabet Peldan. Hän pääsi ylioppilaaksi 1812 ja valmistui Turun akatemiasta filosofian kandidaatiksi ja maisteriksi 1819 sekä molempien oikeuksien kandidaatiksi 1823. Bergbom sai varatuomarin arvon 1824. Myöhemmin hän valmistui vielä molempien oikeuksien tohtoriksi 1840 ja hänestä tuli riemumaisteri 1869.


title: Johan Erik Bergbom

text: Bergbom oli Vaasan hovioikeudessa kanslistina 18267–1831, aktuaarina 1831–1832, ylimääräisenä viskaalina 1832, notaarina 1832–1835 ja varakanneviskaalina 1835–1839. Hän oli sitten Viipurin hovioikeudessa asessorina 1839–1850 ja hovioikeudenneuvoksena 1850–1857. Bergbom oli Suomen senaatin oikeusosastolla senaattorina 1851–1869. Hän sai valtioneuvoksen arvon 1855.


title: Johan Erik Bergbom

text: Bergbom oli naimisissa 1833–1854 Fredrika Juliana Roschierin (k. 1854) kanssa jonka isä oli laamanni Erik Gustaf Roschier (1788–1846). Heidän poikiaan olivat Suomalaisen teatterin johtaja Kaarlo Bergbom, Suomen Pankin pankinkomissaari, kamarineuvos Axel Gabriel Bergbom (1846–1900) ja senaattori Erik Ossian Bergbom, aateloituna vuodesta 1903 Wuorenheimo. Bergbomin tytär oli Suomalaisen teatterin toisena johtajana toiminut Emilie Bergbom.


title: Luca Mora

text: Luca Mora (s. 10. toukokuuta 1988) on italialainen jalkapalloilija, joka edustaa Italian kolmanneksi korkeimmalla sarjatasolla Lega Prossa pelaavaa US Alessandria Calciota. Pelipaikaltaan vasenjalkainen Mora on vasen keskikenttäpelaaja.


title: Luca Mora

text: Mora aloitti uransa Serie D:ssä pelanneessa Castellaranossa, jossa hän pelasi vuosina 2007-2009 60 ottelua tehden 14 maalia. Vuodet 2009-2011 Mora edusti Lega Pro Seconda Divisionen Crociati Nocetoa, jossa maaleja kertyi 54 ottelussa neljä kappaletta. Kauden 2011-2012 hän pelasi saman sarjan Pro Patriassa, jossa hän pelasi 32 ottelua tehden yhden maalin.


title: Luca Mora

text: Vuodesta 2012 lähtien Mora on edustanut US Alessandria Calciota. Seura pelaa nykyisin kolmanneksi korkeimmalla sarjatasolla Lega Prossa.


title: Luca Mora

text: Mora kuului Italian joukkueeseen vuoden 2015 kesäuniversiadeissa Gwangjussa, jossa joukkue voitti kultaa kaatamalla finaalissa Etelä-Korean.


title: Luca Mora

text: Mora opiskelee filosofiaa Parman yliopistossa. Tätä kautta hän sai mahdollisuuden osallistua universiadeihin, jotka ovat tarkoitettu yliopistossa opiskeleville.


title: Morosini

text: Morosini on italialainen sukunimi. Se on muun muassa seuraavien henkilöiden sukunimi:


title: Paul Henrik Edelheim

text: Edelheimin vanhemmat olivat senaattori Fredrik Vilhelm Krogius, aateloituna vuodesta 1817 Edelheim (1770–1833) ja hänen ensimmäinen puolisonsa Anna Maria Franzén. Hän pääsi ylioppilaaksi 1815 ja valmistui Turun akatemiasta filosofian kandidaatiksi ja maisteriksi 1819 sekä molempien oikeuksien kandidaatiksi 1823. Myöhemmin hän valmistui vielä molempien oikeuksien tohtoriksi 1840.


title: Paul Henrik Edelheim

text: Edelheim oli Suomen senaatin oikeusosastolla ylimääräisenä kopistina 1824–1826, prokuraattorintoimituskunnan kopistina 1826–1827, oikeusosastolla kopistina 1827–1832, kanslistina 1832–1837, protokollasihteerinä 1837–1841 ja esittelijäsihteerinä 1841–1844. Hän oli samalla sotaviskaalina Suomen ylisotaoikeudessa 1826–1831 ja 1837–1849. Edelheim oli Suomen senaatin oikeusosastolla senaattorina 1844–1855 ja samalla hän oli tie- ja vesikulkulaitosjohtokunnan jäsen vuodesta 1845. Hän sai valtioneuvoksen arvon 1854.


title: Paul Henrik Edelheim

text: Edelheim oli naimisissa 1844–1854 serkkunsa Emilia Kristina af Brunérin (k. 1854) kanssa jonka isä oli Oulun laamannikunnan laamanni Jonas Brunér, aateloituna vuodesta 1840 af Brunér (1777–1848). Heidän lapsiaan olivat insinööri Frans Edvard Edelheim ja toimittaja, kirjailija Anna Edelheim.


title: Le journal d’une femme de chambre

text: Le journal d’une femme de chambre tarkoittaa seuraavia:


title: Diskovibrator

text: Diskovibrator on suomalaisen industrial metal -yhtyeen Turmion Kätilöiden kuudes studioalbumi. Albumi julkaistiin 25. syyskuuta 2015 (alkuperäinen julkaisupäivä oli 11. syyskuuta) levymerkillä Osasto-A. Albumi meni suoraan Suomen virallisen listan ykköseksi viikolla 40/2015.


title: Diskovibrator

text: Kappaleista ”Hyvissä höyryissä” sekä ”Lataa ja varmista” julkaistiin musiikkivideot.


title: Otto Reinhold Rehbinder

text: Otto Reinhold Rehbinder (21. tammikuuta 1795 Leppävirta – 17. tammikuuta 1855 Helsinki) oli suomalainen senaattori, vapaaherra ja valtioneuvos.


title: Otto Reinhold Rehbinder

text: Rehbinderin vanhemmat olivat Savon jalkaväkirykmentin kapteeni, vapaaherra Gustaf Henrik Rehbinder (k. 1813) ja Maria Charlotta Furumarck. Hän pääsi ylioppilaaksi 1810 ja suoritti Turun akatemiassa tuomarintutkinnon 1813. Rehbinder sai varatuomarin arvon 1817.


title: Otto Reinhold Rehbinder

text: Rehbinder oli Vaasan hovioikeudessa kanslistina 1818–1819, aktuaarina 1819, ylimääräisenä viskaalina 1819–1820, notaarina 1820–1822, varakanneviskaalina 1822–1823, asessorina 1823–1841 ja hovioikeudenneuvoksena 1841. Rehbinder oli Suomen senaatin oikeusosastolla senaattorina 1841–1855. Hän sai valtioneuvoksen arvon 1855.


title: Otto Reinhold Rehbinder

text: Rehbinder oli naimisissa vuodesta 1824 Ulrika Sofia Loden kanssa.


title: August Lohman

text: August Lohman (27. tammikuuta 1794 Masku – 11. lokakuuta 1863 Viipuri) oli suomalainen senaattori, hovioikeudenneuvos, laamanni ja valtioneuvos.


title: August Lohman

text: Lohmanin vanhemmat olivat Mynämäen kihlakunnan kruununvouti Lorentz Konrad Lohman (k. 1810) ja hänen toinen puolisonsa Gustava Achrenius. Hän pääsi ylioppilaaksi 1812 ja suoritti Turun akatemiassa tuomarintutkinnon. Lohman sai varatuomarin arvon 1819.


title: August Lohman

text: Lohman oli Turun hovioikeudessa ylimääräisenä notaarina 1818, kanslistina 1818–1819, ylimääräisenä viskaalina 1819–1822, notaarina 1822–1828, protonotaarina 1828–1831 ja asessorina 1823–1837. Hän sai hovioikeudenneuvoksen arvonimen 1837. Lohman oli Suomen senaatin oikeusosastolla senaattorina 1837–1851 ja hän oli samalla hovioikeudenneuvoksena Turun hovioikeudessa vuodesta 1841 lähtien. Hän sai valtioneuvoksen arvon 1844. Viimeksi Lohman oli Viipurin laamannikunnan laamannina vuodesta 1851 alkaen kunnes jäi virkavapaalle 1862.


title: August Lohman

text: Lohman oli naimisissa vuodesta 1820 Johanna Amalia Luthmanin kanssa.


title: Ernst Fredrik Brander

text: Ernst Fredrik Brander (22. tammikuuta 1788 Pori – 26. elokuuta 1860 Turku) oli suomalainen senaattori ja Vaasan hovioikeuden presidentti.


title: Ernst Fredrik Brander

text: Branderin vanhemmat olivat Vehmaan kirkkoherra Fredrik Reinhold Brander (1730–1800) ja hänen kolmas puolisonsa Barbro Helena von Willebrand. Hän pääsi ylioppilaaksi 1803 ja suoritti Turun akatemiassa tuomarintutkinnon 1807.


title: Ernst Fredrik Brander

text: Brander oli Suomen sodan aikana Hämeen läänin jalkaväkirykmentin vt. sotatuomarina. Hän oli sitten hallituskonseljin (senaatin) oikeusosastolla ylimääräisenä kopistina 1810–1811, vakinaisena kopistina 1811–1812, kanslistina 1812–1816 ja protokollasihteerinä 1816–1819. Brander oli Turun hovioikeudessa asessorina 1819–1826 ja hovioikeudenneuvoksena 1826–1836. Brander oli Suomen senaatin oikeusosastolla senaattorina 1836–1841 ja Vaasan hovioikeuden presidenttinä 1841–1856.


title: Ernst Fredrik Brander

text: Brander oli naimisissa 1814–1815 Sofia Katarina von Willebrandin (k. 1815) kanssa ja 1817–1857 Fredrika Albertina von Willebrandin (k. 1857) kanssa. Metsänhoitaja Ernst Albert Gustaf Brander (1827-1891) oli Branderin poika toisesta avioliitosta.


title: Johan Gustaf Holmberg

text: Johan Gustaf Holmberg (18. tammikuuta 1779 Oulu – 21. kesäkuuta 1854 Maksamaa) oli suomalainen senaattori ja Vaasan hovioikeuden hovioikeudenneuvos.


title: Johan Gustaf Holmberg

text: Holmbergin vanhemmat olivat lääninsihteeri, laamanni Karl Gustaf Holmberg (1744–1808) ja Margareta Aejmelaeus. Hän kävi Oulun triviaalikoulua, pääsi ylioppilaaksi 1795 ja suoritti Turun akatemiassa tuomarintutkinnon 1795.


title: Johan Gustaf Holmberg

text: Holmberg oli Vaasan hovioikeudessa kanslistina 1801–1805, aktuaarina 1805, notaarina 1805–1806, asessorina 1806–1817 ja hovioikeudenneuvoksena 1817–1837. Hän oli lisäksi Oulun läänin varalääninsihteerinä 1803–1806 ja oli Suomen senaatin oikeusosastolla senaattorina 1834–1836.


title: Johan Gustaf Holmberg

text: Holmberg oli naimisissa 1824–1836 Katarina Elisabet Candelinin (k. 1836) kanssa ja vuodesta 1836 Gustava Hilaria Flygaren kanssa.


title: Karhonsaari

text: Karhonsaari on Kallaveden saari Kuopiossa. Siellä on yksi pieni järvi tai lampi ja kaksi luonnonsuojelualuetta. Saaressa on myös Savo-Karjalan luontopiirin huviloita. Siellä järjestetään lasten ja nuorten luontoleirejä, talkooleirejä, retkiä, seminaareja ja muita tapahtumia.


title: Karhonsaari

text: Karhonsaaressa toimi vuosina 1875–1910 Pohjois-Savon ensimmäinen höyrysaha jonka perustaja oli Juankosken ruukin ja sahan omistanut Jacob Jernberg. Karhonsaaren saha oli 1900-luvun alussa Kuopion alueen suurin ja siellä oli työssä vuonna 1910 225 henkilöä. Sahan omisti viimeksi Oy Halla Ab joka lakkautti sahan 1910 laskusuhdanteen ja huonon kannattavuuden takia.


title: Karhonsaari

text: Karhonsaaren sahasta on nykyisin jäljellä Karhonsalmen rannalla sijaitseva tiilinen kuivaamorakennus, muut saharakennukset on purettu. Entisellä saha-alueella on nykyisin vielä raamien raunioita, entisiä tienpohjia, vedenalaisia laiturirakenteita ja hylkypuutavaralla täytetty ranta-alue. Sahan lautatarhan paikalla on nykyisin istutuskuusikko. Karhonsaarella olevat huvilat ovat myös peräisin sahan toiminta-ajalta. Keltainen huvila rakennettiin 1901 sahanjohtajan asunnoksi ja punainen huvila rakennettiin 1903 sahanjohtajan anopin kesähuvilaksi. Suurin osa sahan työväestä asui Vaajasalossa Karhonsalmen taajamassa sekä Toivalassa ja Karhonsaaressa asui vain 60 henkilöä.


title: Karhonsaari

text: Kymi Oy osti Oy Halla Ab:n 1916 ja tämän jälkeen Karhonsaari oli 1960-luvulle saakka yhtiön metsänhoitajien kesänviettopaikkana. Saarella harjoitettiin myös maataloutta aina 1960-luvulle saakka jolloin pellot istutettiin kuuselle. Karhonsaareen oli säännöllinen laivaliikenne aina vuoteen 1957 saakka. Karhonsaari siirtyi Kuopion kaupungin omistukseen 1982 maanvaihdon seurauksena.


Tässä artikkelissa on lueteltu Koripallon miesten SM-sarjakauden 1958 kokoonpanot. 1970-luvun alkuun asti käytännössä kaikki pääsarjapelaajat olivat suomalaisia.


title: Koripallon miesten SM-sarjakauden 1958 kokoonpanot

text: Lisäksi joukkueessa pelasi Osmo Tuorila (yksi ottelu).


text: Lisäksi joukkueessa pelasivat Taisto Fält (yksi ottelu) ja valmentaja Pentti Salmi (neljä ottelua).


text: Lisäksi joukkueessa pelasivat Taisto Lehtonen (kaksi ottelua), Jaakko Pesonen (kolme ottelua) ja Erkki Lariola (neljä ottelua).


text: Lisäksi joukkueessa pelasi Hemmo Lampila (yksi ottelu).


text: Lisäksi joukkueessa pelasivat Harri Timonen (kaksi ottelua), Malm (yksi ottelu) ja valmentaja Eino Ojanen (yksi ottelu).


text: Lisäksi joukkueessa pelasivat Viljo Eistola (yksi ottelu) ja Juhani Ollikainen (neljä ottelua).


text: Lisäksi joukkueessa pelasi Martti Ikonen (neljä ottelua).


text: Lisäksi joukkueessa pelasivat Matti Lappalainen (neljä ottelua), Juha Leponiemi (yksi ottelu) ja valmentaja Juhani Salmenkylä (yksi ottelu).


text: Lisäksi joukkueessa pelasivat Seppo Aarnivala (kaksi ottelua), Pentti Hotinen (yksi ottelu), Kalle Kettula (yksi ottelu), Pertti Parviainen (yksi ottelu), Veikko Tarmio (yksi ottelu) ja Tuominen (yksi ottelu).


text: Lisäksi joukkueessa pelasivat Tom Hynninen (kolme ottelua), Taisto Taivassalo (kaksi ottelua) ja Nikolai Krjukoff (kaksi ottelua).


text: Joukkueessa pelasivat lisäksi Veli Hurme (viisi ottelua), Juhani Lehmussaari (yksi ottelu) ja Olavi Lintervo (kaksi ottelua).


text: Joukkueessa pelasivat lisäksi Seppo Kiviniemi (yksi ottelu), Mikko Voutilainen (yksi ottelu) ja valmentaja Matti Manselius (yksi ottelu).


title: Vuohensalo (Korpilahti)

text: Vuohensalo on Muuratjärven länsiosan saari Jyväskylän Korpilahdella. Se on sillan kautta mantereeseen yhteydessä. Saareen työntyy Mustalahti, ja saaresta haarautuu Mustaniemi.


title: Mûr-de-Bretagne

text: Mûr-de-Bretagne on kunta läntisessä Ranskassa Côtes-d’Armorin departementissa Bretagnen alueella. Kunnan nähtävyys on vuosina 1693 - 1722 rakennettu kappeli, "chapelle de Sainte-Suzanne". Siellä sijaitsee osittain Bretagnen suurin järvi Lac de Guerlédan. Se on tekojärvi, joka syntyi kun Blavet-joki padottiin vuosina 1923 – 1930. Järvi on nykyään suosittu virkistyskohde.


title: ITE-taiteen kannatusyhdistys – ITE

text: ITE-taiteen kannatusyhdistys – ITE ry on Maaseudun Sivistysliiton ja Kansanmusiikkisäätiön aloitteesta vuonna 2004 perustettu yhdistys, jonka tehtävänä on edistää suomalaisen nykykansantaiteen eli ITE-taiteen asemaa, toimintaa ja kokoelmatyötä. Yhdistyksen hallitus toimii kehittäjänä ja asiantuntijana ITE-taiteen alalla käytännön työtä tekevien organisaatioiden ja toimijoiden kanssa Suomessa ja kansainvälisesti. Yhdistys tukee K.H. Renlundin museon ja Maaseudun Sivistysliiton ylläpitämän ITE-museon toiminnan kehittämistä liikkuvana nykykansantaiteen museona.


title: ITE-taiteen kannatusyhdistys – ITE

text: ITE ry:n puheenjohtajana toimii taiteilija, professori Veli Granö, varapuheenjohtajana ITE-amanuenssi Elina Vuorimies ja sihteerinä kulttuurituottaja Raija Kallioinen. Muut hallituksen jäsenet ovat amanuenssi Vesa Anttila, taiteen tohtori, tutkija Minna Haveri, graafikko Kimmo Heikkilä, kulttuurijohtaja Helka Ketonen ja emeritusprofessori Seppo Knuuttila.


title: ITE-taiteen kannatusyhdistys – ITE

text: Yhdistyksen kotipaikka on Helsinki. Yhdistyksessä oli vuoden 2015 lopussa 24 henkilöjäsentä.


title: Deuce (artisti)

text: Aron Erlichman (s. 2. maaliskuuta 1983 Los Angeles, Kalifornia), tunnettu paremmin taiteilijanimellä Deuce, on yhdysvaltalainen musiikkituottaja, laulaja-lauluntekijä ja räppäri. Hän tuli tunnetuksi rap rock-yhtye Hollywood Undeadin yhtenä perustajana, sanoittajana ja vokalistina. Hän erosi yhtyeestä vuonna 2010, ja aloitti soolouran yhdessä taustabändinsä, Nine Livesin kanssa.


title: Deuce (artisti)

text: Deuce julkaisi debyyttialbuminsa, "Nine Lives"in huhtikuussa 2012. Albumi myi ensimmäisellä viikollansa 11 425 kopiota. Hän on myös tehnyt yhteistyötä yhtyeiden brokeNCYDE ja Blood on the Dance Floor kanssa.


title: Deuce (artisti)

text: Deuce alkoi luoda rock-tyylistä musiikkia omalla nimellänsä Aron Erlichman, vuonna 2001. Vuonna 2005, hän julkaisi muutamia kappaleita hänen luomaltaan EP:ltänsä internetissä. Myöhemmin samana vuonna hän perusti Hollywood Undeadin yhdessä Jorel Deckerin ja Jeff Phillipsin kanssa. Hän lauloi puhtaat lauluosuudet, ja tuotti instrumentaaliosuuksia kunnes myöhemmin vuonna 2010 poistui bändistä.


title: Deuce (artisti)

text: Deucen ensimmäinen julkaisu bändin kanssa oli debyyttisingle, "The Kids", joka sai suurta positiivista huomiota MySpacessä. Bändin alkuajoilla Deuce tunnettiin roolinsa mukaisella aiemmalla taiteilijanimellänsä "The Producer" (suom. Tuottaja), mutta hän päätti muuttaa sen pseudonyymiin Deuce hieman myöhemmin.


title: Deuce (artisti)

text: Hollywood Undead teki läpimurtonsa vuonna 2008 debyyttialbumillaan "Swan Songs", joka myi kultaa (500  000 kappaletta) Yhdysvalloissa. Yhtye julkaisi myös kaksi EP:tä vuosina 2009 ja 2010, "Swan Songs B-Sides EP":n ja "Swan Songs Rarities EP":n. Lisäksi julkaistiin yksi livealbumi vuonna 2009, nimeltään "Desperate Measures". Nämä olivat yhtyeen albumit, joilla Deuce esiintyi.


title: Deuce (artisti)

text: Alkuvuodesta 2010 Deuce jätti bändin. Hän selitti tätä musiikillisillä erimiellisyyksillä.


title: Deuce (artisti)

text: Hän julkaisi pian tämän jälkeen YouTube-videopalvelussa kappaleen "Story of a Snitch", jossa hän haukkuu Hollywood Undeadin jäseniä, ja väittää, että hänet potkittiin ulos yhtyeestä.


title: Deuce (artisti)

text: Pian jätettyään Hollywood Undeadin, Deuce päätti aloittaa soolouran. Hän on julkaissut yhdessä taustabändinsä Nine Livesin kanssa kaksi studioalbumia, kolme EP:tä ja yhden mixtapen.


title: Deuce (artisti)

text: Hänen musiikkinsa on hyvin samantyylistä kuin Hollywood Undeadin, rap rockin ja hip-hopin sekoitusta vivahteella metallimusiikkia.


title: Deuce (artisti)

text: Deuce käyttää erimallisia maskeja musiikkivideoissaan ja live-esiintymisissään, kuten aiemman yhtyeensä Hollywood Undeadin jäsenetkin.


title: Deuce

text: Deuce voi tarkoittaa seuraavia:


title: Nicole Brändli

text: Nicole Brändli-Sedoun (o.s. Brändli, s. 18. kesäkuuta 1979 Horgen, Zürichin kantoni) on sveitsiläinen maantiepyöräilijä, joka kilpaili ammattilaisena 1998–2009. Hän voitti Giro Donnen kokonaiskilpailun 2001, 2003 ja 2005. MM-kilpailuissa hän sai hopeaa aika-ajossa 2001 ja 2002 sekä maantieajossa 2002.


title: Nicole Brändli

text: Lähde: Cycling Archives


title: Maher Meshaal

text: Maher Meshaal, joka tunnetaan myös nimellä Abu Hajar al-Hadrami, oli saudiarabialainen Isis-järjestöön kuulunut laulaja ja lauluntekijä. Meshaalin säveltämää musiikkia käytettiin usein järjestön julkaisemilla videoilla taisteluista ja teloituksista.


title: Maher Meshaal

text: Saudi Gazette lehden mukaan Meshaal oli ennen liittymistään Isis-järjestöön huhtikuussa 2013 työskennellyt laulajana ja imaamina saudiarabialaisessa moskeijassa maan pääkaupunki Riadissa. Järjestön kannattajien Twitter-tilien mukaan hän kuoli Yhdysvaltojen tekemässä ilma-iskussa Syyrian Hasakassa. Toisten tietojen mukaan iskut tapahtuivat Deir ez-Zorin kaupungissa.


title: Maher Meshaal

text: Meshaalin luomiin jihadistisiin kappaleisiin kuului esimerkiksi "Saleel al-Sawarem" tai "Saleel al-Sawarim". Kappaleet tehtiin yksinomaan laulamalla, eikä niissä käytetty soittimia. Soittimien uskotaan olevan islamin mukaan haram eli kiellettyjä. Tyyliä kutsutaan nimellä nashid. Laulajan ääntä on muunnettu digitaalisesti siten, että kappaleeseen on saatu aikaan kuoromainen vaikutelma. Isis-järjestön nashidien julkaisija on vuonna 2013 perustettu Ajnad Media Foundation.


title: Marie Avgeropoulos

text: Marie Avgeropoulos (s. 17. kesäkuuta 1986 Ontario) on kanadalainen malli ja näyttelijä. Hän tuli tunnetuksi vuonna 2009 julkaistun "I Love You, Beth Cooper" -komediaelokuvan myötä. Avgeropoulos on myöhemmin esiintynyt myös "Hunt to Kill" -elokuvassa sekä televisiosarjoissa "Cult" ja "Eloonjääneet".


title: Marie Avgeropoulos

text: Avgeropoulos esiintyi muutamissa mainoksissa ennen kuin ohjaaja Chris Columbus kiinnitti hänet Valli Wooleyn rooliin komediaelokuvaan "I Love You, Beth Cooper". Vuonna 2010 Avgeropoulos esitti Kim Rhodesia elokuvassa "Hunt to Kill". Hän oli ehdolla Golden Globe -palkinnon saajaksi roolistaan elokuvassa "50/50" vuonna 2011. Televisiossa hänen ensimmäinen suuri roolinsa oli The CW:n "Cult"-sarjassa vuonna 2013. The CW kiinnitti Avgeropoulosin "Eloonjääneet"-sarjaan Octavia Blaken rooliin 2014.


title: Pekka Kariniemi

text: Pekka Kariniemi (s. 3. toukokuuta 1953) on 28 vuotta kestäneellä toimitusjohtajakaudellaan (1978–2008) rakentanut Biolanista johtavan toimijan puutarhalannoitteita ja -multia sekä kompostoreita, kuivakäymälöitä ja muita ekoasumisen tuotteita valmistavana ja myyvänä yrityksenä Suomessa.


title: Pekka Kariniemi

text: Kariniemi on toiminut Biolanin tuotanpäällikkönä 1974–1978, toimitusjohtajana 1978–2008 ja vuodesta 2008 hallituksen puheenjohtajana.


title: Pekka Kariniemi

text: Huomionosoitukset:


title: Pekka Kariniemi

text: Pekka Kariniemen isä Hannes Kariniemi perusti Biolanin 1974. Tuolloin taustalla oli selkeä johtoajatus: Satakunnan ja Varsinais-Suomen broilenkasvattamoissa syntyvä lanta on saatava hyötykäyttöön. Lähtötilanteesta on tultu pitkälle, mutta edelleen Biolan on perheyritys, jossa hyödynnetään teollisuuden sivuvirtoja, kierrätysraaka-aineita ja uusiutuvaa energiaa sekä valmistetaan tuotteita, jolla ihminen voi vähentää omaa ympäristökuormitustaan.


title: Thomas Barr

text: Thomas Barr (s. 24. heinäkuuta 1992) on irlantilainen 400 metrin aitajuoksija.


title: Thomas Barr

text: Barr sijoittui kuudenneksi alle 20-vuotiaiden EM-kilpailuissa Tallinnassa 2011. Hän karsiutui välierissä Helsingin EM-kilpailuissa 2012. Alle 23-vuotiaiden EM-kilpailuissa Tampereella 2013 hän oli kahdeksas. Zürichin EM-kilpailuissa 2014 hän karsiutui aitajuoksun välierissä ja kuului viidenneksi sijoittuneeseen Irlannin joukkueeseen 4 × 400 metrin viestissä. Hän voitti kultaa 400 metrin aitajuoksussa Gwangjun universiadeissa 2015 ajalla 48,78. Pekingin MM-kilpailuissa hän karsiutui välierissä.


title: Thomas Barr

text: Barr karsiutui 2016 Amsterdamin EM-kilpailuissa 400 metrin aitajuoksun välierissä ja kuului viidenneksi sijoittuneeseen Irlannin 4 × 400 metrin viestijoukkueeseen. Rio de Janeiron olympialaisissa 2016 hän sijoittui 400 metrin aitajuoksussa neljänneksi Irlannin ennätysajalla 47,97. Hän oli jo välierässä kohentanut maansa ennätyksen lukemiin 48,39. Lontoon MM-kilpailuissa 2017 hän selviytyi välierään, muttei startannut siihen. Berliinin EM-kilpailuissa 2018 hän saavutti pronssia ajalla 48,31.


title: Thomas Barr

text: Barr on juossut sisäradoilla 400 metriä aikaan 46,87 Athlonessa helmikuussa 2017.


title: FK Ventspils

text: Futbola Klubs Ventspils on jalkapalloseura Ventspilsin kaupungista Latvian luoteisosasta. Se pelaa Latvian korkeimmalla sarjatasolla Virslīgassa. Seura on perustettu 1997. Ventspils on voittanut Latvian mestaruuden kuudesti: 2006, 2007, 2008, 2011, 2013 ja 2014. Latvian cupin se on voittanut kuudesti: 2003, 2003, 2005, 2007, 2011 ja 2013. Euroopan sisäisissä sarjoissa Ventspils on parhaimmillaan edennyt Eurooppa-liigassa kaudella 2009-10 lohkovaiheeseen.


title: Tommy Flanagan

text: Tommy Flanagan (s. 3. heinäkuuta 1965 Glasgow, Skotlanti), on skotlantilainen näyttelijä, joka tunnetaan parhaiten Filip "Chibs" Telfordin roolista sarjassa "Sons of Anarchy".


title: Tommy Flanagan

text: Flanagan on esiintynyt menestyksekkäissä elokuvissa kuten "Braveheart – taipumaton" (1995), "Face/Off – kahdet kasvot" (1997), "Gladiator" (2000), "" (2003), "Alien vs. Predator" (2004), "Sin City" (2005), "Smokin’ Aces" (2006) ja "Kun tuntematon soittaa" (2006).


title: Beyblade: Metal Fusion

text: Beyblade: Metal Fusion, tunnettu myös nimellä Metal Fight Beyblade (), on Takafumi Adachin luoma mangasarja. Manga inspiroi myös luomaan animekokonaisuuden nimeltä Beyblade Metal Saga, johon kuului neljä sarjaa: "Metal Fusion", "Metal Masters", "Metal Fury" ja "".


title: Beyblade: Metal Fusion

text: "Metal Fusion" -mangan piirsi ja kirjoitti Takafumi Adachi. Se julkaistiin alun perin Shogakukanin kuukausittaisessa CoroCoro Comic -lehdessä syyskuusta 2008 helmikuuhun 2012., kunnes se tiivistettiin 11 shinshōban-albumiksi. Mangan juoni seuraa nouren bleidaajan Gingka Haganen seikkailuja. Pegasus-nimistä Beybladea mukanaan kantava Gingka tapaa pojan nimeltä Kenta Yumiya ja ystävystyy tämän kanssa puolustettuaan häntä Face Hunters -nimiseltä bleidaajajoukolta, jota johtaa Kyoya Tategami. Myöhemmin Kyoyasta kuitenkin tulee Gingkan liittolainen tämän todellista vihollista vastaan: Dark Nebula -organisaatio sekä poika nimeltä Ryuga, jolla on hallussaan legendaarinen Beyblade nimeltä L-Drago.


title: Beyblade: Metal Fusion

text: TV Tokyo esitti ensimmäisen animesarjan 5. huhtikuuta 2009 – 28. maaliskuuta 2010. Se sai ensiesityksenä Yhdysvalloissa syksyllä 2010. Vuonna 2010 Nelvana ilmoitti etsivänsä studioita, jotka olisivat kiinnostuneita viidennestä "Beyblade"-sarjasta sekä "Metal Sagan" toisesta osasta nimeltä "Metal Masters". Sarja esitettiin Japanissa 4. huhtikuuta 2010 – 27. maaliskuuta 2011. Shogakukanin "CoroCoro Comic" -lehdessä ilmoitettiin kuudennesta sarjasta sekä "Metal Sagan" kolmannesta osasta, joka sai Japanissa nimen "Metal Fight Beyblade 4D". Nimen osa "4D" viittaa "Metal Sagassa" esiintyneeseen samannimiseen järjestelmään. Sarja esitettiin televisiossa 3. huhtikuuta 2011 – 1. huhtikuuta 2012 ja Pohjois-Amerikassa se esitettiin nimellä "Metal Fury".


title: Beyblade: Metal Fusion

text: Sarjan päähenkilö Gingka Hagane vaeltaa Japanin halki tullakseen vahvemmaksi bleidaajaksi, jotta voisi kukistaa ilkeän organisaation nimeltä Dark Nebula, jota johtaa mies nimeltä Doji. Hän kantaa mukanaan kiekkoa nimeltä Storm Pegasus saadakseen takaisin kielletyn kiekon, Lightning L-Dragon, jota Dark Nebula aikoi käyttää pahoihin tarkoituksiin. Ensin hän ystävystyy Kenta Yumiyan ja Madoka Amanon kanssa sekä kohtaa ilkeän Face Hunters -ryhmän ja näiden johtajan Kyoya Tategamin. Kyoyasta tulee Gingkan toiseksi suurin vastustaja, mutta hän ja Benkei Hanawa kuitenkin päätyvät yhteistyöhön Gingkan kanssa Dark Nebulan pysäyttämiseksi. Gingkan suurin vastustaja on Ryuga, Dark Nebulan jäsen, joka kantaa L-Dragoa. Lisäksi Gingka ystävineen tapaa salaperäisen naamioita käyttävän bleidaajan nimeltä Phoenix, joka paljastuu myöhemmin Gingkan kuolleeksi luultuksi isäksi Ryo Haganeksi. Ratkaiseva taistelu Dark Nebulaa vastaan käydään Battle Bladers -turnauksessa, jonka aikana L-Drago alkaa imeä itseensä muiden bleidaajien voimia ja lopulta ottaa valtaansa itse Ryugan.


title: Beyblade: Metal Fusion

text: Storm Pegasuksen uhrattua itsensä Ryugan ja Lightning L-Dragon pysäyttämiseksi, Gingka etsii käsiinsä legendaarisen kiekon nimeltä Galaxy Pegasus. Sitten hän kohtaa pojan nimeltä Masamune Kadoya ja tämän kiekon Ray Striker. Lopulta Gingka, Madoka ja Masamune muodostavat Dark Nebulaan aiemmin kuuluneiden Yu Tendon ja Tsubasa Otorin kanssa joukkueen nimeltä Gan Gan Galaxy edustamaan Japania maailmanmestaruusturnauksessa. Heidän vastustajajoukkueitaan ovat kiinalainen Wang Hu Zong, venäläinen Lovushka, eurooppalainen Excalibur, brasilialaiset Garcian sisarukset, afrikkalainen Wild Fang (johon Kyoya ja Benkei liittyivät) sekä amerikkalainen Star Breaker (johon kuului Masamunen entinen ystävä Zeo Abyss). Lopulta kuitenkin selviää, että Star Breakerin managerina toiminut HD-akatemian ja Hades Oy:n johtaja sekä Dark Nebulan toimeksiantaja, tohtori Ziggurat, oli vahvistanut bleidaajiaan "tehostukseksi" kutsutulla menetelmällä ja samalla käyttänyt turnausta hyväksi kerätäkseen tietoa kiekoista luodakseen maailmaan uuden tehokkaan, mutta tuhoisan energiantuotantomenetelmän: Spiraaliytimen. Spiraaliytimen lataamista varten hän oli luonut kiekon nimeltä Twisted Tempo, jota käyttää bleidaaja nimeltä Faust (todellisuudessa Masamunen ja Zeon aivopesty ystävä Toby).


title: Beyblade: Metal Fusion

text: Tohtori Zigguratin Spiraaliytimen pysäyttämisen jälkeen Gingka ystävineen tapaa pojan nimeltä Yuki Mizusawa, jonka he pelastavat ilkeältä bleidaajalta nimeltä Johannes. Yuki on astronomi, jolla on myös kiekko nimeltä Mercury Anubius. Hän kertoo Gingkalle ystävineen Tähtisirpaleista, joiden voimaa on Legendojen bleidaajiksi valittujen henkilöiden kiekoissa. Legendojen bleidaajia on kymmenen: neljä Vuodenaikojen bleidaajaa (Gingka, Kyoya, Ryuga ja Chris), viisi aurinkokunnan bleidaajaa (Yuki, King, Aguma, Tithi ja Dynamis) sekä yksi (Rago), jolle on tarkoitettu Mustana Aurinkona ja Tuhon Jumalana tunnetun Nemesiksen voima. Yhdeksän muun Legendojen bleidaajan on kokoonnutta yhteen estääkseen Nemesiksen herättäminen.


title: Beyblade: Metal Fusion

text: "" sijoittuu seitsemän vuotta Nemesis-kriisin jälkeen. Bleidauksessa on alkanut uusi aika. Uuden tulevaisuuden luomiseen pyrkii myös poika nimeltä Zyro Kurogane, joka käyttää Gingkan antamaa keikkoa nimeltä Samurai Ifrit. Hän saapuu Gingkan kotikaupunkiin, jossa hän tapaa Shinobu Hiryuinin, Ren Kuranin sekä Unabaran veljekset Eightin ja Kiten. Hän saa kuulla myös Syncromesta, bleidaustavasta, jossa kaksi kiekkoa yhdistetään toisiinsa.


title: Glykosylaasit

text: Glykosylaasit ovat hydrolaaseihin kuuluvia entsyymejä, jotka katalysoivat glykosidisen sidoksen hydrolyysiä. Osa ryhmän entsyymeistä kykenee myös siirtämään glykosyyliryhmiä ologisakkarideille, polysakkarideille tai muille alkoholiryhmän sisältäville molekyyleille. Glykosidaasien EC-numero on muotoa EC 3.2.x.x. Ryhmän entsyymit jaetaan kahteen alaluokkaan glykosidaaseihin (EC 3.2.1.X), jotka katalysoivat O- tai S-glykosidien hydrolyysiä. Tähän ryhmään kuuluvat monet polysakkarideja hydrolysoivat entsyymit ja tioglykosidaasi. Aiemmin S-glykosideja hajottavien entsyymien katsottiin olevan oman alaluokkansa EC 3.2.3.x. N-glykosideja hydrolysoivat entsyymit kuuluvat alaluokkaan EC 3.2.2. Näitä ovat nukleotideja hydrolysoivat entsyymit. Eräät tämän ryhmän entsyymeistä kuten tymiini-DNA-glykosylaasi osallistuvat virheellisen DNA:n korjaamiseen.


title: Vasemmistoliiton synty

text: Vasemmistoliiton synty on Sirpa Puhakan vuonna 2015 ilmestynyt kirja Vasemmistoliiton syntyvaiheista. Teoksen julkaisi Into.


title: Kai Kuutamo

text: Kai Kuutamo (oikea nimi "Kaj-Mikael Schütt" s. 1982) on Suomessa syntynyt sirkustaiteilija, joka on erikoistunut jongleeraukseen. Hän on valmistunut Lahden Käsi- ja Taideteollisuusoppilaitoksen sirkuslinjalta vuonna 2004 (nykyinen Salpaus-instituutti) sekä Turun Ammattikorkeakoulun Taideakatemian sirkuspuolelta vuonna 2010. Hän perusti Sirkussirkus toiminimen Turussa vuonna 2005. Samalla syntyi Sirkussirkus-putiikki Jarrumiehenkadulle. Putiikki pyöri menestyksekkäästi viisi kokonaista vuotta, kunnes Kai Kuutamo päätyi Kambodžaan. Putiikki on toistaiseksi lakkautettu, mutta yritys toimii yhä. Kambodžassa Kai Kuutamo työskenteli ensin Phare Ponleu Selpak -sirkuskoulussa puoli vuotta vuosina 2011-2012. Myöhemmin vuonna 2014 hän perusti oman sirkuskoulun Kampot provinssiin Etelä-Kambodžaan. Sirkuskouluhankkeen nimi on Circus Kampot.


title: Kai Kuutamo

text: Hän suunnitteli, ja toteutti ensimmäisen oman jongleerausvälineensä vuonna 2007, jonka hän nimesi "suomalaisiksi patukoiksi" (Finnish Poles). Vuonna 2012 hän voitti katuesiintymisen Suomen mestaruuden omalla jongleerausta ja komediaa yhdistelevällä esityksellään Kai Kuutamo Show.


title: Kai Kuutamo

text: Kuutamon ensimmäinen itsekehittelemä väline syntyi vuonna 2007 Suomalaiset Patukat (Finnish Poles). Hänellä on myös hallussaan maailman ennätys viiden suomalaisen patukan heitossa. Vuonna 2009 hän toteutti Turussa yhdessä Samuli Männistön kanssa Nordic Juggling Convention 2009 -tapahtuman, jota kuvailtiin Turun Sanomissa "Suomalaisen jongleerauksen juhlaksi". Vuonna 2013 oma ennätys kymmenen pallon jongleerauksessa: 11 heittoa, 18 kiinniottoa, multiplex/duplex -tyyli. Oma ennätys esityksessä kymmenellä pallolla syntyi vuonna 2015. 12 kiinniottoa keräyksellä, joka on myös tämän hetkinen Suomen ennätys.


title: Kai Kuutamo

text: Ryhmiä, joissa Kai Kuutamo on ollut tai on jäsenenä:


title: Kai Kuutamo

text: Esitykset, jotka on tehty joko yksin tai ryhmässä omin päin:


title: Engelhörner

text: Engelhörner on Sveitsin Bernin Alpeilla sijaitseva vuoriryhmä. Ryhmän korkein huippu on Grosse Engelhorn (2 782 m).


title: Les Diablerets (vuori)

text: Les Diablerets (aiemmin "Rochers" tai "Scex de Champ") on Sveitsissä, Bernin Alpeilla sijaitseva vuorialue, joka on antanut nimen myös kylälle ja matkailualueelle. Nimi () on valais’laista alkuperää.


title: Les Diablerets (vuori)

text: Les Diableretsin korkein huippu, Sommet des Diablerets, on 3 210 metriä korkea, ja se on Vaud’n kantonin korkein vuori. Toinen korkea vuorenhuippu on "Becca d'Audon" (3 123 m), joka Vaud’n, Valais’n ja Bernin kantonien yhteinen rajapiste. Vuorialueella on jäätiköitä, joista suurin on "Glacier de Tsanfleuron".


title: Les Diablerets (vuori)

text: Vuoren kaakkoisrinteellä tapahtui vuonna 1749 Sveitsin historiallisen ajan suurin maanvyöry, kun noin 50 miljoonaa kuutiometriä kiveä vyöryi kolmen kilometrin korkeudesta alas jokilaaksoon muodostaen Lac de Derborence -järven 1 450 metrin korkeuteen.


title: Lindsey Morgan

text: Lindsey Morgan (s. 27. tammikuuta 1990 Georgia, Yhdysvallat) on yhdysvaltalainen näyttelijä, joka tunnetaan parhaiten Kristina Davisin roolista saippuasarjassa "General Hospital" ja Raven Reyesin roolista post-apocalypse-sarjassa "Eloonjääneet".


title: Lindsey Morgan

text: Morgan syntyi Georgiassa George Morganille ja Alice Burciagalle vuonna 1990. Hänellä on sukujuuria Meksikossa ja Irlannissa. Hän kasvoi Houstonissa.


title: Lindsey Morgan

text: Morgan aloitti näyttelijänuran vuonna 2011 saatuaan pääroolin elokuvasta "disConnected", jossa hän esitti Maria, sosiaalisen median liikakäyttäjää. Samana vuonna Morgan sai sivuroolin "Detention"-elokuvasta, jossa hän esitti ilkeää cheerleaderiä nimeltä Alexis.


title: Lindsey Morgan

text: Vuonna 2012 Morgan kiinnitettiin Kristina Davisin rooliin ABC Daytimen "General Hospital" –saippuasarjassa.


title: Lindsey Morgan

text: Morgan vieraili Scott Brownin ohjaamassa websarjassa "Destroy the Alpha Gammas" vuonna 2013. Hän esittää Raven Reyesiä vuonna 2014 alkaneessa The CW:n "Eloonjääneet"-televisiosarjassa.


title: Lindsey Morgan

text: Huhtikuussa 2016 Morgan kiinnitettiin pääosaan vuonna 2017 julkaistavaan trillerielokuvaan "Lasso".


title: V. P. Terjoškin

text: Vladimir Petrovitš Terjoškin (sukunimi esiintyy myös muodossa "Tereškin"; s. 22. heinäkuuta 1903) oli karjalaissyntyinen Neuvostoliiton kommunistisen puolueen toimihenkilö ja Suomen asioiden spesialisti.


title: V. P. Terjoškin

text: Terjoškin oli talvisodan aikana politrukkina Kuusisen hallituksen armeijassa käyttäen suomalaista sukunimeä "Tervonen" ja hän kuulusteli suomalaisia sotavankeja Sorokassa. Jatkosodan jälkeen everstin arvoinen Terjoškin oli Suomessa vuosina 1944–1947 liittoutuneiden valvontakomissiota johtaneen Andrei Ždanovin avustajana, tulkkina ja sihteerinä. Hän oli myös sihteerinä Kominformin kokouksissa vuosina 1947 ja 1948. Sittemmin Terjoškin oli Moskovassa Ždanovin sihteeristön päällikkönä ja hän toimi vuodesta 1948 alkaen NKP:n kansainvälisen osaston apulaispäällikkönä, vastuualueenaan Pohjoismaat.


title: V. P. Terjoškin

text: Terjoškin oli koko 1950-luvun ajan Suomen Kommunistisen puolueen johdossa olleen Ville Pessin lähimpänä ohjaajana. Terjoškin oli vieraana Suomen Kommunistisen puolueen XI edustajakokouksessa Helsingissä touko-kesäkuun vaihteessa 1957 ja hän osallistui NKP:n ja SKP:n johdon tapaamiseen elokuussa 1961. Hän jäi eläkkeelle vuonna 1963, jolloin hänen seuraajakseen tuli Aleksei Beljakov.


title: Juho Pakkanen

text: Juho (Ivan) Pakkanen (1907 Aropakkasi, Skuoritsa, Inkeri – ?) oli inkeriläissyntyinen opettaja, puna-armeijan everstiluutnantti ja neuvostoliittolainen diplomaatti. Hän oleskeli Suomessa vuosina 1944–1949.


title: Juho Pakkanen

text: Pakkanen valmistui opettajaksi Hatsinan opettajaopistosta. Hän toimi sitten opettajana Skuoritsan työläisnuorisokoulussa ja jatkoi työn ohella opintojaan Herzenin pedagogisessa instituutissa. Sotavuosina Pakkanen yleni everstiluutnantiksi ja hän toimi Karjalan rintamalla puna-armeijan päähallinnon kuraattorina. Talvisodan aikana Pakkanen oli Kuusisen hallituksen alaisessa Suomen kansanarmeijassa suomalaisten sotavankien kuulustelijana. Hän toimi myös jatkosodan aikana suomalaisten sotavankien kuulustelijana ja värväsi Suomeen lähetettäviä tiedustelijoita.


title: Juho Pakkanen

text: Jatkosodan jälkeen Pakkanen oli Suomessa liittoutuneiden valvontakomissiota johtaneen Andrei Ždanovin neuvonantajana ja tulkkina. Hän oli Neuvostoliiton ulkoministerin Vjatšeslav Molotovin tulkkina Pariisin rauhanneuvotteluissa, joissa allekirjoitettiin vuonna 1947 Pariisin rauhansopimus. Sittemmin Pakkanen oli Neuvostoliiton Helsingin-lähetystössä 2. lähetystösihteerinä ja hän toimi Stalinin tulkkina YYA-sopimuksen allekirjoitustilaisuudessa vuonna 1948.


title: Juho Pakkanen

text: Pakkanen erotettiin lähetystösihteerin virasta ja puolueesta liiallisen alkoholin käytön vuoksi. Hän toimi viimeksi vuodesta 1952 alkaen kääntäjänä Karelfintagin (Karjalan tiedotuslaitoksen) toimistossa ja käänsi suomen kielelle paitsi poliittista aineistoa myös useita neuvostoliittolaisia elokuvia.


title: Lapsesta aikuiseksi

text: Lapsesta aikuiseksi on Suomessa tapahtuva kansainvälisesti ainutlaatuinen pitkittäistutkimus, jossa on jo yli puoli vuosisataa seurattu samojen henkilöiden elämää. Se alkoi vuonna 1968 Lea Pitkäsen, nykyisen Pulkkisen väitöstutkimuksena. Pitkänen, nykyinen Pulkkinen, valitsi satunnaisesti Jyväskylän kansakoulujen silloisten toisten luokkien joukosta 12 luokkaa, joiden oppilaat otettiin tutkimukseen. Näitä oppilaita oli 369, joista poikia 196 ja tyttöjä 173. Useimmat heistä ovat syntyneet vuonna 1959, osa 1958 tai 1960. Tutkimuksen päävaiheet ovat olleet kyseisten henkilöiden 14, 20, 27, 36, 42 ja 50 vuoden iässä. Vuoden 2013 alusta Pulkkisen seuraajaksi tutkimuksen johtoon tuli Katja Kokko.


title: Kanavasäteet

text:
Kanavasäteet, positiiviset säteet eli anodisäteet ovat tietyn tyyppisissä
kaasupurkausputkissa syntyviä positiivisten ionien suihkuja. Ne havaitsi ensimmäisenä
saksalainen fyysikko Eugen Goldstein Crookesin putkella tekemissään
kokeissa vuonna 1886. Kokeet, joita Wilhelm Wien ja J. J. Thomson kanavasäteillä myöhemmin tekivät, johtivat
massaspektrometrian kehittymiseen.


title: Kanavasäteet

text: Goldstein käytti kaasulla täytettyä putkea, jossa oli kaksi elektrodia ja jossa katodiin oli puhkaistu reikiä. Kun katodin ja anodin välille kytkettiin useiden tuhansien volttien jännite, katodin takana reikien kohdalla näkyi heikkoja valojuovia. Nämä "säteet" aiheutuivat hiukkassuihkuista, jotka kulkivat päinvastaiseen suuntaan kuin jo aikaisemmin tunnetut katodisäteet, jotka ovat anodia kohti kulkevien elektronien virtaa. Goldstein kutsui näitä positiivisia säteitä "kanavasäteiksi" (), koska ne esiintyivät katodissa olevien reikien eli "kanavien" kohdalla. Vuonna 1907 osoitettiin kokeellisesti, miten nämä "säteet" taipuivat magneettikentässä, mikä osoitti, että niillä hiukkasilla, joista säteet muodostuivat, ei ollut kaikilla yhtä suuri massa. Kevyimmät niistä esiintyivät, kun putkessa oli vetykaasua, ja niiden massan voitiin laskea olevan 1840 kertaa niin suuri kuin elektronilla. Tällöin kyseessä olivat protonit.


title: Kanavasäteet

text: Prosessi, jossa kanavasäteet syntyvät kaasussa tapahtuvassa sähköpurkauksessa anodisädeputkessa, voidaan kuvata seuraavasti. Kun putkeen kytketään korkea jännite, siellä oleva sähkökenttä kiihdyttää niitä ioneja eli sähköisesti varautuneita atomeja, joita kaasussa eräiden luonnonilmiöiden kuten radioaktiivisuuden vaikutuksesta aina on jonkin verran. Ionit törmäävät kaasuatomeihin ja irrottavat niistä elektroneja, jolloin syntyy lisää positiviisia ioneja. Nämä ionit ja elektronit vuorostaan törmäävät muihin atomeihin synnyttäen lisää positiivisia ioneja ketjureaktion omaisesti. Negatiivisesti varautunut katodi vetää puoleensa kaikkia positiivisia ioneja, ja jotkin niistä pääsevät läpi katodin rei'istä. Läpi päässeet ionit ovat kanavasäteitä.


title: Kanavasäteet

text: Kun ionit saapuvat katodille, ne ovat kiihtyneet niin suureen nopeuteen, että kun ne törmäävät kaasun muihin atomeihin tai molekyyleihin, ne virittävät nämä korkeammille energiatasoille. Palatessaan entiselle energiatasolleen nämä atomit tai molekyylit vapauttavat saamansa energian. Tämä energia lähtee niistä valona.


title: Kanavasäteet

text: Kanavasädeionilähde on tyypillisesti anodi, joka on päällystetty jonkin alkali- tai maa-alkalimetallin halidisuolalla. Jos putkeen kytketään tarpeeksi korkea jännite, muodostuu alkali- tai maa-alkalimetallin ioneja, ja niiden aikaansaama valoilmiö on kirkkain anodilla.


title: Fyrd

text: Fyrd eli asepalvelus tai miliisi oli anglosaksisessa Englannissa voimassa vuodesta 605 lähtien. Kaikkien asekuntoisten miesten tuli osallistua fyrdiin, ja kieltäytyminen johti sakkoihin – sitä ankarampiin, mitä enemmän oli varallisuutta. Usein kylänvanhinten tehtäviin kuului kutsua fyrd koolle ja johtaa joukkoja. Vähitellen fyrdin korvasivat feodaaliherrojen johtamat joukot. Fyrd saatettiin silti ajoittain kutsua koolle puolustustarkoituksessa vielä normannivalloituksen jälkeenkin.


title: Fyrd

text: Pohjoismaissa oli käytössä samankaltainen järjestelmä nimeltään ledung.


title: Michael Bennet

text: Michael Farrand Bennet (s. 28. marraskuuta 1964 New Delhi, Intia) on yhdysvaltalainen demokraattipoliitikko. Hän nousi Coloradon osavaltion senaattoriksi tammikuussa 2009 Ken Salazarin siirryttyä Barack Obaman hallinnon sisäministeriksi. Marraskuussa 2010 Bennet valittiin senaattoriksi seuraavalle kuusivuotiskaudelle.


title: Michael Bennet

text: Bennet syntyi Intiassa hänen isänsä työskennellessä siellä Yhdysvaltain Intian-suurlähettiläs Chester Bowlesin avustajana. Bennet suoritti alemman korkeakoulututkinnon Wesleyan Universityssä, Connecticutissa vuonna 1987. Vuonna 1993 hän valmistui Yalen yliopiston oikeustieteellisestä tiedekunnasta.